text:
Malu Makumi Asatu Bua Kukuatshisha
Nawu Bayidi Ba Mukanda Wa Nzambi
JS Robertson
Table des matières :
3 Chapitre 3 — MUKANDA WA NZAMBI
6 Chapitre 6 — SATANA NE BALAMATSHI BENDE BABI
7 Chapitre 7 — BUFUKI BUA NZAMBI
8 Chapitre 8 — DIPANGA DIA BANTU
9 Chapitre 9 — MUANA WA MUKAJI
10 Chapitre 10 — BENA ISALELE NE BISAMBA BIA BENDE
11 Chapitre 11 — KULEDIBUA KUA YESU NE MUOYO WENDE
13 Chapitre 13 — MUANA YESU KILISTO
14 Chapitre 14 — LUFU LUA YESU, DIBIKA DIENDE KU LUFU, NE DIBANDA DIENDE MU DIULU
16 Chapitre 16 — DINANGA DIA NZAMBI BUA KUSUNGILA BANTU
17 Chapitre 17 — NJILA WA LUPANDU LUA MUOYO WA NZAMBI
18 Chapitre 18 — KUITABUJA NE KUTUMIKILA
20 Chapitre 20 — BIDIA BIA MUKELENGE
21 Chapitre 21 — KUSAKIDILA., KULOMBA, NE KUBALA KUA MUKANDA WA NZAMBI
22 Chapitre 22— MUDIMU WA NZAMBI NE KUPESHANGANA KUA BINTU
23 Chapitre 23 — DIPINGANA DIA MUENA KILISTO KUNYIMA KUA DILENDUKA
24 Chapitre 24 — BANTU BADI KABAYI BITABUJA
25 Chapitre 25 — EKELFZIYA WA NZAMBI
26 Chapitre 26 — MUBIDI NE NYUMA KU LUFU LUA MUNTU
27 Chapitre 27 — KULUA KUA MUKELENGE
28 Chapitre 28 — BUKELENGE BUA NZAMBI
29 Chapitre 29 — MUABA WA DIKENGA
a) Muntu yonso pa buloba udi ne bitupa bibidi. Tshitupa tshimue tshidi tshimueneka ku mesu: Mubidi wende mene, kadi tshinga tshitupa tshidi katshiyi tshimueneka ku mesu: Muoyo wende. (Matayo 10:28).
b) Bua mubidi, ewu wakumana kuledibua mukese menemene. Papita matuku ne mvula, mubidi udi udiundadiunda ne muntu udi ukola.
c) Muntu udi ne bua kudia pasueye kukolesha mubidi wende, udi ne bua kunua, ne kuenza mudimu, ne mubidi udi ne bua kuikisha.
d) Muntu yonso alame mubidi wende bimpe ku dituku ku dituku, asukule mubidi wende ne mayi, ne awuvuadike ne bilamba bitoke bidi kabiyi ne manyanu.
e) Mibidi yetu idi yikuatshibua kudi masama ne mateketa. Masama makuabo adi a makoba, makuabo adi a munda mua muntu. Disama dikuabo didi dikuata muntu umue, kadi dikuabo didi diambulukilangana ne didi dikuata musoko mujima; disama edi didi dibikidibua ne: Disama dia tshiambu. Masama makuabo adi ashala matuku a bungi, adi mua kushipa muntu kashidi.
f) Lufu ludi lukuata muntu yonso. (Lomo 5:12). Kadi bantu badi bashipa bakuabo ku miele, ku mitshi, anyi ku bingoma. Banga bantu badi badifuila mu mayi, mu kapia, anyi ku masama a mubidi. Lufu luakulua kudi bantu bonso pamutu pa bubi bua bantu. Mu diulu kamuena bubi, ne momu kamuena lufu. (Buakabuluibua 21:4,27).
g) Pafua muntu, mubidi wende udi ulala mu lukita, too ne ku dituku dia dibishibua dia bafue. Kadi muoyo wende udi uya mu muaba wa disanka anyi mu muaba wa muadi wa tshiendelele. (Yone 5:28,29).
a) Muoyo wa muntu kawena umueneka ku mesu kua bantu. Ewu udi bu luya ludi kaluyi lumueneka ku mesu, udi bu tshipepele tshidi katshiyi tshimueneka, tshiotshi tshidi anu tshinyungisha mabeji a mitshi.
b) Muoyo wa muntu kawena ufua. Mibidi yetu idi iteketa ne masama ne lufu; kadi pikala mubidi mulale mu lukita, muoyo kawena popamue ne mubidi ewu. Pa kubisha mibidi yonso mu nkita, Nzambi neasangakaje muoyo wa muntu ne mubidi wende, ne muntu kena ufua nunku kabidi.
c) Ngenyi ya bantu yakubuelakana. Bobo bakuela meji ne padi muntu ufua, muoyo wende udi uya mu ditu anyi mu mpata. Bakuabo badi bamba ne, muoyo ewu wakandamuka nyunyu anyi nyama wa mu ditu. Aba kabayi bajingulula Diyi dia Nzambi, badi bela meji ne, masama atudi tupeta adi afuma ku muoyo wa bantu bakamana kufua ku kale.
d) Bua kumanya mudi muoyo wa muntu bulelela, tuakadi ne bua kumvua mudi Nzambi utuambila mu Mukanda wende. Bantu badi batupakana kadi Nzambi kena utupakana nansha. (Lomo 3:4).
e) Nzambi wakela mupuya wa muoyo mu diulu dia muntu, (Genese 2:7), ne mupuya ewu udi ufuma kudi Nzambi wakumana kubikidibua ne, nyuma wende. Nyuma ewu udi munda mua muntu yonso udi ne muoyo. Pafua muntu, nyuma ewu udi umuka munda muende ne udi uya kuimana kumpala kua Nzambi. (Muambi 12:7).
a) Bu mudi Nzambi musue nunku udi mumanye mua kuamba meyi ende mu matshu etu. (Dutelonome 4:10-13). Kadi bantu bakumana kuikala ne matshu makole ku meyi ende. Apu yeye wakatuma Mukanda wende mene bua kutuleja ku mesu patoke, ne kuambila ngenyi yetu, ne mitshima yetu, lumu luende.
b) Bafundi ba Mukanda wa Nzambi bakadi ba bungi. Mena abo adi: Mose, Samuele, Davidi, Yeshaya, Yelemiya, Daniele, Hoshea, Yona, Matayo, Mako, Luka, Yone, Paulo, Petelo, Yakobo, ne bakuabo bafundi ba bungi. Bakafunda Mukanda ewu bu muakabaleja Nyuma Muimpe. (2 Petelo 1:21).
c) Muntu ne muntu wakafunda mu tshikondo tshiende, kawakafundibua tshikondo tshimue. Ewu wakafunda tshitupa tshiende kumpala wakalamibua tshitupa tshiende; ewu wakafunda kunyima wakalamibua tshitupa tshiende; too ne muakajika Mukanda wa Nzambi kufundibua kashidi. Kunyima bitupa bionso biakasangishibua muaba umue, nunku bitupa bionso bisangisha biakubikidibua ne, Mukanda wa Nzambi.
d) Bitupa biakafundibua kumpala kua dilua dia Yesu bidi bibikidibua ne, Dipungila Dikulukulu. Bitupa biakafundibua kunyima kua dilua dia Yesu panshi pa buloba bidi bibikidibua ne, Dipungila Dipia-dipia.
e) Bualu buonso budi kabuyi bukumbane ne Mukanda wa Nzambi, kabuena bualu bua Nzambi. (Yeshaya 8:20). Kulonda mudi Mukanda wa Nzambi wamba kudi kulonda njila wa muoyo. Kupidia mudi Mukanda wa Nzambi wamba kudi kulonda njila wa lufu. (Yeshaya 1:19,20).
a) Nzambi wakafuka bintu bionso. (Bienzedi 17:24). Yeye nkayende kakafukibua nansha. Yeye kena ne mbangidilu anyi ne nshikidilu. Bantu bonso badi muinshi muende, banjelo, Satana, ne bintu bionso. Kakuena mukuabo kulu kua Nzambi to. Tudi bamanye Nzambi ku Mukanda wende. Yeye wakapita diulu bunene ne bule; diulu kadiena dikumbane ne kumubueja munda muadi.
b) Nzambi udi dinanga. (1 Yone 4:8,16). Udi pabuipi nende udi unangibua tshishiki. Dinanga diakatunanga nadi bamamu betu diakafuma kudi Nzambi, kadi dinanga dia Nzambi diakapita dia baledi betu bunene. (Yeshaya 49:15).
c) Nzambi udi munya. (Yone 1:5). Panshi pa buloba padi munya ne midima, kua Nzambi kakuena midima nansha. Munda muende kamuena midima. Malu a midima kaena malu a Nzarrrbi. Ngenzelu ya bantu idi ya buivi, mashimi, ne kukolesha kua mutshima ku bienzedi bia malu mabi, kadi ngenzelu wa Nzambi udi anu bimpe.
d) Nzambi udi ne bukole buonso, ne lungenyi luonso, ne luse luonso, ne buakane buonso, ne bulengele buonso, ne udi Nzambi wa bulelela buonso.
e) Nzambi udi mumanye bintu bionso bia pa buloba, ne bia mu mayi. Udi mumanye miaku ya bantu bonso, malu adibo bakula, midimu idibo benza, ne meji abo onso a munda muabo. Yeye udi mumanye ngenyi yonso ya mu diulu ne ya pa buloba. (Misambu 139:1-16).
f) Muaba kawenaku udi Nzambi kayiku, Nzambi udi mu miaba yonso.
a) Banjelo bimpe badi mu diulu. (Buakabuluibua 5:11). Muanjelo kena bu muntu wa panshi pa buloba, muanjelo kena ne nyuma wa muntu nansha. Nyuma wa muntu wa panshi kena wandamuka bu muanjelo nansha, banjelo badi banjelo ne bantu badi bantu. Mubidi wa banjelo udi bu dibungi anyi bu tshipepele. (Misambu 104:4).
b) Bobo badi benza diyi dia Nzambi ne lukasa luonso, anyi lelu kunu anyi makelela kundekelu kua buloba. Badi ne bukole bua bungi bua kuenzela Nzambi mudimu wende. (Misambu 103:20).
c) Badi bikale ba tshijila ne disanka ditambe. Nzambi wakabasungula bua kumuenzela mudimu wende, kakuyi ne tshilema, kabena bapambuka mu njila wende. Badi bu masalayi a Mukelenge Yesu mu diulu. Bu muanjelo umue wa Mukelenge wakadi mua kutumibua pa buloba bua kuluangana mvita ne bantu, yeye wakadi mua kushipa tshisamba tshijima dituku- dimue. (2 Bakelenge 19:35).
d) Mu tshikondo tshitudi natshi etshi, banjelo badi batangilatangila bienzedi bionso bidi Nzambi wenza. Badi bamuenzela mudimu bu mudi dinanga diende. Yeye udi ubatuma balame bantu ba panshi bakumana kupeta lupandu lua muoyo kudi Yesu. (Ebelu 1:13,14).
e) Ku tshikondo tshia bukelenge bua Yesu kulu kua buloba bujima, yeye nealue ne banjelo bende binunu ne binunu. Bobo nebatapulule bena malu mabi kudi badi bena malu mimpe. (Matayo 25:31,32. 13:41,43).
f) Bangelo bimpe badi mu diulu, badi basanka kutumbisha Nzambi Mufuki matuku onso. Bobo kabena bimba misambu ya bantu pa buloba badi basungidibua ku mashi a Yesu.
a) Satana udi ne mena a bungi akumuidikija mu Mukanda wa Nzambi. Dina diende dia Satana didi kuamba ne, Muluishanganyi, bualu bua yeye udi uluishangana ne bualu buonso budi buakane ne bantu bakane. Dinga dina diende, Nyoka, bualu budiye ne budimu bua kutatshisha bantu. Satana udi ubikidibua kabidi ne, Mutshinyishanganyi, bualu bua
b) yeye udi utshinyisha bantu. Dina dikuabo ne, Mushimianganyi, bualu bua udi upitshila bantu ne mashimi ende. Dina diende dikuabo didi Diabolo, mu buena Gelika mbuena kuamba ne, Mubandanganyi, bualu bua yeye udi ushima bantu bonso ne mashimi ende. (Matayo 13:25,39. Genese 3:1. Buakabuluibua 20:2. 12:9. Yone 8:44).
c) Satana wakafukibua kudi Nzambi muanjelo munene, mutambe banjelo bakuabo bunene. Kudisua kuakadi munda muende. Wakasua kutandangana ne Nzambi, Mufuki wende. Wakakeba kupiana Nzambi. Nzambi wakamubenga, wakamuipata mu diulu. Banjelo bakuabo bakadi bena kudisua, bakatomboka ne Satana, kabena kabidi banjelo bimpe. Bakalua masalayi ende. (2 Petelo 2:4. Yehezekele chap. 28).
d) Nzambi neateke Satana mu dijiba dia kapia ku tshikondo tshia kulumbulula. Masalayi ende neikale nende mu dikenga diende, ne bantu babi bonso badi bapidia Diyi dia Nzambi. (Buakabuluibua 20:10. 21:8)
e) Satana kena mua kupita Nzambi bukole, anyi Yesu, anyi Nyuma Muimpe, kadi udi ukeba matuku onso bua kubutula bantu. Nansha Satana kena mumanye mua kuumusha bantu ba Nzambi mu bianza bia Musungidi wabo, yeye udi ukeba kubutula midimu yabo mimpe.
a) Ku tshibangidilu Nzambi wakafuka diulu ne buloba. (Genese 1:1). Pakamana Satana kuenza bibi ne banjelo bende nende, Nzambi wakalongolola kapia ka tshiendelele ku bualu buabo. (Matayo 25:41).
b) Nzambi wakafuka buloba bualu bua bantu ne bintu bionso bidimu matuku asambombo. (Ekesode 20:11).
c) Ku dituku dia kumudilu, yeye wakamba ne, Munya wikale pa buloba, ne munya wakikalaku. Wakatapulula munya ne midima. (Genese 1:3-5).
Dituku dibidi, Nzambi wakafuka mulu. Nzambi wakidika mulu ne, Diulu. Kulu kuakadi diulu, panshi pakadi buloba. (Genese 1:6-8).
Ku dituku disatu, wakafuka mikuna ne mayi manene, akasangishibua popamue. Wakafuka bisosa, bia kudia, ne mitshi yonso. (Genese 1:9-13).
Dituku dinayi, Nzambi wakateka diba kulu, ngondo, mitoto, ne bintu bionso bia mu diulu. (Genese 1:14-19).
Ku dituku ditanu, Nzambi wakenza mishipa ya mu mayi manene, ne mu misulu, wakafuka nyunyu yonso idi yenda mulu kabidi. (Genese 1:20-23).
Dituku disambombo, Nzambi wakafuka nyama minene ne mikese. Kunyima wakafuka muntu mulume umue ne muntu mukaji umue. Bobo bakubikidibua ne, Adama ne Eva. Adama wakadi mutekibue pamutu pa bintu bionso bia panshi, bua kubilama, ne kunemeka Nzambi. Nzambi wakalongoluela Adama budimi bua Edene ne bimuma bimpe bia mishindu mishilangane ya bungi. (Genese 1:24-31. 2:8,9).
Dituku dia muanda mutekete, Nzambi wakikisha. Dituku edi diakubikidibua ne, Dituku dia tshijila. (Genese 2:1-3).
a) Bintu bionso biakadi bimpe be ku mesu kua Nzambi. Kakuyi bualu bubi nansha, anyi disama, anyi lufu. Adama ne Eva, mukaji wende, bakadi ne bua kusomba bimpe ne kunemeka Nzambi. Nzambi wakambila Adama ne, Munkatshi mua budimi mudi mutshi unudi kanuyi ne bua kudia mamuma awu. (Genese 2:15-17).
b) Satana wakakeba kunyanga mudimu wa Nzambi ne kushipa bantu. Yeye wakandamuka ku tshifuanyikiji tshia nyoka ne wakateya Eva. Wakamuambila ne, Binuadia mamuma a mutshi awu kanuena nufua bulelela, nenuikale bu Nzambi nkayende. Kadi yeye wakamushima.
c) Eva pakamoneye dimuma, wakatua .mishiku, wakadia. Pakamona Adama mukaji wende mumane kudia dimuma, yeye wakadia kabidi. Bobo bakitabuja diyi dia Satana, bakapidia diyi diakadi Nzambi mubambile. (Genese 3:1-7).
d) Bubi buakabuela nunku; bakasua kusankisha mitshima yabo, ne kupidia diyi dia Nzambi. Munda muabo bakadi bamanye bimpe ne, Tudi ne makasa mabi kumpala kua Nzambi. Pakumvuabo diyi dia Nzambi mu dilolo, pabuipi nabo, bakadi ne buowa. Bakasokoma munkatshi mua mitshi, kadi Nzambi wakabamona. Pakabakonkeye, Adama wakamba ne, Eva wakangenzeja nunku. Eva wakamba ne, Nyoka wakandinga. (Genese 3:8-13).
e) Nzambi wakela Nyoka mulawu ne, Wewe neukoke difu diebe panshi. Muana wa mukaji neakukume ku mutu kuebe, ne wewe neumusume ku tshikankanyi tshiende. (Genese 3:14,15). Nzambi wakambila mukaji ne, Neulele bana ne didinyenga, mulume webe neikale ne bukokeshi ku mutu kuebe. Yeye wakambila Adama ne, Wewe newenze mudimu ne luanga pa mpala pebe. Wewe wakumushibua mu buloba neupingane mu dinfuenkenya dia buloba kabidi. (Genese 3:16-19).
a) Pakenza bantu bubi ku tshibangidilu, Nzambi wakalaya Satana ne, Muana wa mukaji neamukolele. Nansha nyoka wakakolela muntu, muntu umue wakadi ne bua kukolela Satana. Elu nduse lua Nzambi kudi ba pa buloba. Satana neikale muinshi mua Muntu. (Genese 3:15).
b) Adama wakadi ne bana ba mushindu wende, bakadi bena kubuelakana bu tatu wabo, kabayi bamanye Nzambi. Malu mabi akadiundadiunda pa buloba, muoyo mubi, tshiji, bunyane, buivi, tshibengu ne dishima. Kadi bantu banyabanya bakakeba Nzambi ne njila wende. Bobo bakadi batekemena Musungidi waledibua kudi mukaji.
c) Masama akakuata mibidi ya bantu; ngenyi ya malu mabi ne kutendelela kua mpingu biakabuela munda muabo. Bantu bonso ba Adama bakafua. Satana wakanyanga Adama ne mushindu wende, wakafikisha lufu mu miaba yonso. Bantu bakuabo bakakudimuna mitshima yabo, bakenzela Nzambi mudimu. Kadi mushindu wabo wa Adama wakadi utshidi nabo, nunku buonso buabo bakafua kabidi. Kadi bakindila Musungidi.
d) Lungenyi ludi lua Nzambi. Kudi muntu umue kuakalua lufu, kudi munga muntu umue nekulue kubishibua kua bafue. Kakuyi kudi muanjelo. Mukanda wa Nzambi udi wamba ne, Bualu bua lufu luakalua bualu bua muntu, nunku dibika dia bantu bafue diakalua bua muntu kabidi. Bua bu mudi bonso bafua mu Adama, nunku mu Kilisto kabidi bonso nebavuijibue muoyo. (1 Kolinto 15:21,22). Nzambi neakolele Satana kudi muntu. Muntu neabishe bafue, muntu neavuije nshikidilu wa bubi, muntu neakuate Satana, muntu neatumbishe Nzambi. Muntu ewu udi Mukelenge Yesu Kilisto. Budiye nabu mbua kukokesha too ne patekeye bena lukuna nende bonso muinshi mua makasa ende. Muena lukuna wa kunshikidilu udiye ujimija ndufu. Ne patekabo bintu bionso muinshi muende, pashishe, Muana muine kabidi neatekibue muinshi mua Tatu wakateka bintu bionso muinshi muende, bua Nzambi kuikala ku mutu kua bionso ne mu bintu bionso. (1 Kolinto 15:20,28).
a) Ku tshikondo tshia Noa, Nzambi wakamona ne, Mibi ya bantu idi idiundadiunda munkatshi mua ba pa buloba, wakatuma mvula munene bua kubutula bantu bakadi kabayi bu Noa ne bakuabo muanda mutekete, mu mayi. (Genese chap. 6). Kunyima kua tshipupu etshi, Noa ne bantu muanda mutekete bakelangana ne bakavula mu buloba. Bitupa bia buloba bidi bitanu. Bisamba bia bantu ku kale biakadi makumi muanda mutekete. (Genese chap. 10).
b) .Nansha bantu bakafua nunku mu mayi, aba bakaledibua kudi Noa ne bana bende kabakatshina Nzambi. Bakenza malu mabi kabidi ku mesu kuende. Bobo bakenza mpingu ya mitshi, ne ya mabue, ya biamu bia tubanda ne bia mfualanga bua kuyitendelela. Bakadi baluangana mvita.
c) Nzambi wakabikila Abalahama, ne muanende Isaka, ne muana wa muanende Isalele, ne wakabajidila kudi banga bantu, wakabavudija, wakabasankisha. Nzambi wakalaya Abalahama mulayi ne, Nensankishe bana bebe, ne bisamba bionso bia pa buloba bua muanebe. Bantu ba Abalahama badi babikidibua ne, Bena Isalele. (Genese chap. 12).
d) Aba badi kabena Bena Isalele badi babikidibua ne, Bantu ba bisamba bia bende. Bena Isalele bakasomba mu misoko ya bantu ba bende bakuabo, buloba buabo bubikidibue ne, Kanana, anyi Palestina. (Ekesode 15:14-15).
e) Bantu ba bende bakapita Bena Isalele bukole, Nzambi wakabafila mu bianza bia bena lukuna babo bua malu mabi abo. Ku diledibua dia Musungidi Yesu Bena Lomo bakadi ne bukole butambe. Mfumu wabo wakadi Kaisa, ne musoko wende munene wakadi Lomo. Milopo yende yakalama Yudaya wa Kanana, kumpala kudi Helode, ne kunyima kudi Pilato. (Matayo 2:1. 27:2).
f) Dipungila Dikulukulu didi ditumanyisha mayuki a bungi a Bena lsalele ne a bisamba bia bende, ne a bena mudimu ba Nzambi kabidi.
a) Abalahama wakalela Isaka, ne Isaka wakalela Yakobo (dina diende dikuabo dia butumbi ne, lsalele). Isalele wakadi ne bana balume dikumi ne babidi. Muntu mukuabo wakadia bukelenge kunyima, bua bungi bua Bena Isalele, dina diende ne, Davidi. Yeye wakadi wa mu tshisamba tshimue ne Yuda. Nzambi wakalaya mulayi ne, Musungidi nealedibue mu tshisamba tshia Davidi. (Matayo 22:41,42).
b) Bidimu bia bungi biakapita, kadi Nzambi kakupua mulayi wende muoyo. Ku tshikondo tshia Helode kuakadi mukaji wa mu tshisamba tshia Davidi, dina diende ne, Malia. Pakadiye utshidi nsongakaji, kakadi mumanye mulume, muana wakaledibua kudiye ku bukole bua Nyuma Muimpe. Muana ewu wakadi Muana wa Nzambi. (Luka 1 :26-38).
c) Ku tshikondo etshi, mfumu wa Bena Lomo wakela mukenji ne, Bafundishe muntu ne muntu mu musoko wende. Malia wakaya ku Beteleheme, musoko wa bankambua bende, pa diba adi. Eku kuakaledibua muanende, utudi tubikila ne, Yesu .(Luka 2:1-7).
d) Pakakola Yesu, wakabatijibua kudi Yone mu musulu wa Yadene. (Matayo 3:13-17). Wakendakana mu Galela, ne mu Samalia, ne mu Yudaya kabidi. Wakafika too ne ku Yelushalema kuakadi ntempelo munene wa Nzambi.
e) Malu onso akenzeye akadi bimpe be. Wakadi muena luse, ne bukole bua Nzambi buakadi nende bua kusankisha bantu. Meyi ende onso akadi malengele, ne a kalolo, ne a bulelela.
f) Bantu bakuabo bakadisangisha kudiye, bakashala nende kashidi, bakabikilabo ne,- bayidi ba Yesu, anyi ne, batumibue bende, bapostolo dikumi ne babidi. (Mako 3:13-19).
a) Kuitabuja kuetu bualu bua Nzambi kudi nunku: Nzambi udiku, Tatu, ne Muana, ne Nyuma Muimpe. (Matayo 28:19). Ku kale Mufuki wakabikidibua ne, Wa Bukole Buonso. (Genese 17:1). Abalahama wakamumanya nunku, ne Isaka, ne Yakobo. Kunyima Nzambi wakamanyibua kudi Bena Isalele ku dina diende dia Yehowa (Ekesode 6:2,3), udi kayi wandamuka nansha. Mose wakamumanya nunku, ne Yoshua, ne bamfumu bonso ba Bena Isalele, ne bakuidi bonso ba Nzambi kabidi.
b) Kadi dina dia Tatu (Yone 1:14,18) kabakadiambila bantu too ne ku tshikondo tshiakalua Yesu pa buloba. Tatu wakapa Muana. Munda mua dina dia Nzambi muakadi mena asatu, kadi bantu ba panshi kabakajingulula nunku nansha kumpala kuakadi Muana kayi mutumibue, udi mu tshiadi tshia Tatu. Yeye wakamuamba patoke. Nunku Tatu udi dina dia buimpe ne dia dinanga.
c) Pakaledibua Yesu panshi, anu yeye wakamanya kumpala mua kubikila Nzambi ne, Tatu. Yesu wakadi wende mushindu, wakadi pa buloba, wakadi musue kukudimuna bantu bamanye Nzambi bulelela, kadi kumpala Yesu muine wakamanya mua kuakula ne Nzambi ku dina diende dia Aba Tatu. (Mako 14:36).
d) Yesu wakaleja dinanga dia Nzambi pa buloba ne wakakula bua mibi yetu. Wakapita Satana bukole, wakapita lufu ne lukita bukole kabidi. Mpindiewu udi ubikila bantu bende bakamuitabuja ne, Bana ba Nzambi. (1 Yone 3:1). Dina dia Tatu diakumana kumanyibua katataka kudi bonso bakumuitabuja ne, Aba Tatu. (Lomo 8:14,15).
a) Kumpala kua kufuka kua diulu ne buloba, Muana wakadi ne Tatu wende kulu. Tuetu, tudi tutupakana patudi tuamba ne, Muana wakaledibua bu mudi bantu balelangana pa buloba, ku tshibanidilu Muana wa Nzambi wakadiku, ku bikondo bionso. Nzambi wakafuka bintu bionso kudiye. (Yone 1:3. Ebelu 1:2).
b) Yesu wakalua panshi pa buloba bu Kana kakese, kadi kakadi muledibua ku bukole bua muntu bu bantu bonso, wakaledibua ku bukole bua Nzambi. Kumpala kua kuledibua kua Yesu, Malia kakadi mumanye mulume nansha. (Matayo 1:24,25). Muana wa tshijila wakaledibua kudiye, wakabikidibua bulelela ne, Muana wa Nzambi. (Luka 1:34,35). Yesu kakalekela buana buende bua Nzambi panshi. Wakadi Muana wa Nzambi pakadiye mu tshiadi tshia Malia, mamu wende. Wakadi Muana wa Nzambi mu bupele buende panshi pa buloba. Wakadi Muana wa Nzambi nansha pakadiye mushipa ku mutshi mutshiamakane. Wakadi Muana wa Nzambi nansha munda mua lukita.
c) Yesu wakalala mu lukita matuku asatu. (Luka 24:20,21). Kadi Nzambi wakamubisha ne bukole ne muoyo. (Bienzedi 13:29,30). Katataka Yesu udiku, kena pa buloba, kena ku mutshi mutshiamakane, kena ku lukita, udi mu diulu ku nkuasa wa Tatu. (Buakabuluibua 3:21). Udi anu Muana wa Nzambi. Ku bualu bua Bunzambi buende, mukuabo kenaku, Muana wa Nzambi.
d) Yesu wakalua panshi pa buloba bua malu asatu. 1) Wakalua bua kuleja bantu bulelela bua Nzambi. (Yone 1:18). 2) Wakalua bua kuumusha malu mabi etu. (1 Yone 3:5). 3) Wakalua bua kubutuleye midimu ya diabolo, udi Satana. (1 Yone 3:8).
e) Nunku Yesu udi Mupikudi wa bantu ne Musungidi wa bantu bende. Udi kabidi Mashiya wa Bena lsalele bu muakamba baprofete ba kale diambedi mu Dipungila Dikulukulu. Udi Mfumu wabo ne Mfumu wa bantu bonso. (Bienzedi 2:36).
a) Yesu wakadi munangibue kudi Nzambi, kadi bantu bakamupidia. Bena Yuda bakadisangisha ne Bena Lomo bua kumushipa ku mutshi mutshiamakane. (Bienzedi 4:26-28). Satana wakabadinga, wakashipesha Yesu. Diyi diakakumbajibua ne, Nyoka neamusume ku tshikankanyi tshiende.
b) Pakadi Yesu ku mutshi mutshiamakane, Nzambi wakateka dipila dia bubi bua bantu pambidi pende. Yesu kakadi ne kalema, nansha kakese, kadi Nzambi wakamuvuija bubi bua bualu buetu. (2 Kolinto 5:21). Yeye wakadipuekesha bua bualu buetu, anu bua kutusungila tuetu. Luse lutambe! Yesu wakatufuila.
c) Pakadiye mumane kufua, utshidi ku mutshi mutshiamakane, disalayi diakamutua difuma ku lubadi, mashi ende ne mayi biakapatuka. (Yone 19:33,34). Ebi bidi bimanyinu bia lufu luende. Kunyima kua Yesu mumane kupuola muoyo, bakamujika.
d) Pakafika matuku asatu, Yesu wakabika ku lufu bu muakambeye. (Luka 24:1-8). Wakatamba bubi buetu ne Satana bukole, ne bukole buonso bua lufu, ne bua lukita. Lufu kaluena ne bukole katataka, Yesu udi ne nsapi ya lufu ne ya muaba wa bafue. (Buakabuluibua 1:17,18). Diyi diakakumbajibua ne, Muana wa mukaji neadiate mutu wa nyoka. (Bienzedi 1:3).
e) Kunyima kua matuku makumi anayi, Yesu wakashiya bayidi bende pa buloba. Wakabanda mu diulu kumpala kua mesu abo. (Bienzedi 1:9). Mpindiewu yeye udi ushikama ku tshianza tshia balume tshia Nzambi, pa nkuasa wa Tatu wende. Kenku Bunzambi buende nkayabu, yeye udiku ne mubidi wa muntu ne mutshima wa muntu kabidi.
f) Mitshima ya bantu bende idi ilonda kupidia bintu bia pa buloba, ne malu a pa buloba, ne masanka a pa buloba, bualu bua kudiye kuakua mu diulu. (Kolosai 3:1,2).
a) Nyuma Muimpe kena umueneka ku mesu. Yeye udi ne meji, udi ne bukole, udi ne dinanga, ne udi ne lungenyi, kadi kena umueneka ku mesu etu. Udi mumanye mua kuakula, ne kufuka bifukibua bionso bia Nzambi, bualu bua udi Nzambi. (Genese 1:2).
b) Pakajikija Yesu mudimu wa kuumusha bubi ku mashi ende, wakabanda mu diulu ku tshianza tshia balume tshia Nzambi. Wakatuma Nyuma Muimpe panshi bua kushaleye ne bantu bende, ne bua kumuenzela mudimu mu mitshima ya bantu. (Bienzedi 2:32,33). Ku bualu bua bena buloba bonso, Nyuma Muimpe wakàlua kunu bua kuleja ne kuambila bualu bua Yesu, Yesu wakubengibua kudibo. (Yone 16:7-11). Ku bualu bua bena Kilisto, Nyuma Muimpe udi munda muabo ku tshikondo tshiakitabujabo Lumu Luimpe lua lufu lua Yesu bua bualu buabo luakabapandisha muoyo. (Efeso 1:13).
c) Mudimu wa Nyuma Muimpe mpindiewu udi wa mishindu isatu:
d) Ku bualu bua Nzambi, yeye udi umanyisha bantu bualu bua dinanga diende ne bua meji ende. (Lomo 5:5). Udi utumanyisha dina dia Tatu, bua tuetu tumubikile ne, Aba Tatu. (Lomo 8:15). Udi utuleja kabidi buimpe bua Kilisto, ne mudimu wa Yesu. Udi utuleja masanka a mu diulu, nansha tutshidi panshi pa buloba. (Yone 16:13-15).
e) Ku bualu bua bantu ba tshijila, Nyuma Muimpe udi utuleja ne, Tudi bena tshiota tshimue ne bana ba Tatu umue. (Lomo 8:16,17). Tudi bitupa bia mubidi umue. Yesu Kilisto udi Mutu wa mubidi ne tuetu tudi bitupa biawu, bibambakajibua kudiye kudi Nyuma Muimpe. (1 Kolinto 12:12,13). Nyuma Muimpe udi ubueja dinanga dia Nzambi munda mua bena kuitabuja bua tuetu tunangangane ne dinanga dia Nzambi. (1 Yone 4:11-13).
f) Ku bualu bua bantu, Nyuma Muimpe udi utangalaja Lumu Luimpe lua Mukelenge Yesu kudibo. (1 Petelo 1:12).
a) Nzambi udi musue bantu bonso bapete lupandu. Tuakumana kumona bualu ebu mu mudimu wakenza Muanende Yesu bua kutusungila. (1 Yone 4:9-10) Bubi buakapitshibua ku lufu lua Yesu. Nzambi wakuleja mushindu wende wa tshijila, ne wa buakane, ne wa dinanga. Satana wakupitshibua bukole bualu bua bena kuitabuja. Yesu udi ne mvungula ya lufu ne ya ku muaba wa bafue. Nzambi udi mumanye mua kutulekelela mibi yetu mu buakane (Lomo 3:24,26).
b) Tudi bamanye ne, Nzambi udi musue kusungila bantu, bualu bua wakabandisha Musungidi kulu. Yesu neapingane bua kulumbuluisha bantu, kadi wakubandishibua bua kusungila bantu. (Bienzedi 3:26). Nunku kusungila bantu kudi kutamba buimpe ku mesu kua Nzambi.
c) Nzambi wakumana kutumanyisha mudiye musue kusungila bantu, bualu bua wakatuma Nyuma Muimpe panshi bua kutangalaja Lumu Luimpe mu buloba bujima, ne mu mitshima ya bantu. (Bienzedi 4:7-12).
d) Bualu bua Nzambi udi ukeba kusankisha bantu, ku dituku ku dituku udi utuma bayidi bende kudi ba bisamba bionso bua kubambila Lumu Luimpe lua Yesu, ne bua bupikudi ku mashi ende. Nansha kutshidi bantu bakuabo ne mpata munda muabo, bayidi bende batu bambila bantu Lumu Luimpe. Nansha bambi badi basekibua ne bapendibua, ne bakuabo badi bashipibua, kabakalekela kumanyisha bantu bualu bua dinanga dia Nzambi.
e) Nzambi udi musue bantu bonso bapete lupandu, bamfumu ne bapele, balume ne bakaji: kena upidia muntu, nansha umue. (Yone 6:37).
a) Ku tshikondo tshia Adama too ne ku tshikondo tshia Kilisto kuakadi bidimu binunu binayi. Ku luedi lua bidimu bungi nunku, kuakateta Nzambi bantu, nansha muntu umue kakadi mukumbane bua kudisungila.
b) Kunshikidilu kua tshikondo tshia kuteta kua bantu kuakatumibua Yesu. Kilisto. Kabayi ne Yesu, bungi bua bantu bakadi mua kushala mu dipila.
c) Yesu udi Musungidi — yeye nkayende, kakuena basungidi babidi. (1 Timote 2:5). Mudimu wende udi mukumbane bua kutusungila, ne mashi ende adi makumbane bua kutulengesha. Bantu badi mua kuikala babingishibua ku lufu luende ne dibika diende. Yeye udi mumanye mua kunyenga bantu batshidi mu tshianza tshia Satana, ne kutuenzeja ne diakalengele ne buakane. Yeye udi mumanye mua kutubisha ku lufu ne kututuala mu diulu. Yeye udi mumanye mua kutusemeja pabuipi nende mu mushindu umue, ne mu tshiota tshimue, kumpala,kua Nzambi Tatu. Anu yeye — kakuena mukuabo — udi mua kutulama matuku onso atudi kunu.
d) Nunku katuena tupeta muoyo ku bienzedi bietu bitudi tuenza (Tito 3:4-7), anyi ku mikenji ya Nzambi (Galatia 2:16), anyi ku kutendelela kuetu kua Nzambi, nansha ku bisonji bitudi tudila bua malu mabi etu.
e) Mukanda wa Nzambi udi utumanyisha ne, "Itabuja Mukelenge Yesu, neusungidibue". (Bienzedi 16:30,31). Nunku ewu udi njila wa muoyo.
f) Muntu yonso wa pa buloba kena mua kutumbishibua nansha, anu Nzambi wa mu diulu, atumbishibue yeye, kudi Mfumu Yesu, Mukelenge wetu.
a) Katataka Yesu Musungidi udi mumanye mua kusungila muntu yonso udi ulua kudiye ku bilele biende bibi, kumulekelela mibi yende ne kumumusha ku bianza bia Satana. Kuonso kudi muntu ukudimuna mutshima wende ne udi witabuja Mukelenge Yesu, udi usungidibua. (Bienzedi 20:21). Badi kabayi bakudimuna mitshima yabo kabena basungidibua. (Luka 13:3,5).
b) Nunku bantu badi ba mishindu ibidi: bena Yesu ne bena Satana, bena muoyo wa mu diulu ne bena lufu, bena kuitabuja ne bena bupidia.
c) Ditabuja dilelela didi ne bimanyinu bibidi : kuitabuja ne kutumikila. (Lomo 1:5. 16:26). Ku bualu bua Yesu Kilisto Musungidi, badi bamuitabuja: ku bualu bua Yesu Mukelenge, badi bamutumikila. Yesu wakamanyisha bantu bualu bua Nzambi, nunku diyi dionso dia Nzambi didi bua kuditumikila.
d) Bena Yesu badi bena kuitabuja, bualu bua yeye kena umueneka ku mesu. Bakumvua lumu luende ku matshu, kabena bela mpata bualu buakulua lumu lua bushuwa ku Mukanda wa Nzambi. Luendu luabo kaluena bu luendu lua ba pa buloba badi benda mu lungenyi lua bintu bidibo bamona ku mesu. (Efeso 4:17,32). Bena Nzambi badi benda mu lungenyi lua bintu bidi kabiyi bimueneka ku mesu abo panshi pa buloba.
e) Bena Yesu badi bena kutumikila, bualu bua Yesu udi Mukelenge wabo, udi Mukelenge wa bakelenge ku mesu abo. Bakasumbibua kudiye ku bupikudi bua mashi ende. Kabena bena mioyo yabo, bualu bua bakasumbibua ku mushinga mukole. Bobo badi bamba ne, Tuetu tudi bantu bende. (1 Kolinto 6:19,20). Nzambi wakamuteka Mukelenge, badi ne disanka bua kumutumikila.
f) Diyi dionso didi Mukelenge wamba bua mibidi yetu ne ngenzelu yetu didi ne bua kunemekibua kudi bantu bende. (Kolosai 1:9,10).
a) Yesu wakambila bayidi bende ne, "Bakumana kumpa bukokeshi buonso mu diulu ne pa buloba. Bualu bua meme ndi ne bukokeshi ebu, yayi bienu, nuvuije ba bisamba bionso bayidi, nubabatize mu dina dia Tatu ne mu dia Muana ne mu dia Nyuma Muimpe; nubayishe mua kuenza malu onso anakanuambila". (Matayo 28:18,19). "Yayi bienu pa buloba buonso, nuambile bionso biakafukibua lumu luimpe. Witabuja, wabatijibua, nebamusungile; wapidia, nebamupishe". (Mako 16:15,16).
b) Ditabuja didi bualu bua munda mua mutshima, bua muntu kuitabuja ne, Yesu udi Mukelenge wanyi. (Lomo 10:10). Dibatiza didi bualu bua Mukelenge ne bua kuleja bantu ne, Tuakalekela muoyo wetu wa kale ne bienzedi bietu bia kale; mpindiewu tudi Bena Kilisto ne bantu ba ngenzelu wende. (Lomo 6:3,4).
c) Yone Mubatijibua wakabatiza bantu mu musulu wa Yadene, kumpala kua lufu lua Yesu. (Matayo 3:1-6). Bayidi ba Yesu bakabatiza bantu pakadi Yesu utshidi pa buloba. (Yone 4:1-3). Batumibue ba Yesu ne bayidi bende bakabatiza bantu pakaya Yesu kulu ne pakalua Nyuma Muimpe panshi. (Bienzedi 2:41. 18:8).
d) Nunku bua kuamba kua dibatiza dilelela kudi kuleja ne kuamba ne: 1) Ku bualu bua bubi, tuakafua, katuena basue kuenza bubi kabidi. (Lomo chap. 6). 2) Ku bualu bua malu a ba pa buloba ne bilele biawu, tuakafua. Katuena basue kujinga kabidi bintu bia pa buloba ne malu abu, kadi tudi tukeba malu a mu diulu ne bintu bia mu diulu. (Kolosai chap. 2). 3) Ku bualu bua mena makuabo, katuena ne makuabo, anu dina dia Mukelenge Yesu Kilisto. (1 Kolinto chap. 1).
e) Muntu, bikaleye mubatijibua kudi Bena Kilisto, udi muangatshibue mu tshisumbu tshiabo, ne udi udisangisha nabo. (Bienzedi 2:41-47). Budiye nabu mbua kuenda bu muena Kilisto matuku onso. (1 Yone 2:6).
a) Bantu ba pa buloba bakakengesha Yesu ne bakamupidia. Kabena bamumona kabidi bua kumupetula ne kumushipa, kadi batshidi bakengesha bantu bende. (Yone 15:18-21). Bena Kilisto badi bananga bantu, badi babasankisha, kadi ba pa buloba badi basue bilele biabo, kabena basue ngenzelu wa Nzambi. Bantu ba Nzambi badi bavuluka Mukelenge wabo wakashipibua kunu.
b) Bakapikudibua ku bupikudi bua Yesu Kilisto, (ne bakumanya nunku bulelela), badi ne dijinga dia kuenza diyi dionso dia Mukelenge wabo udibo basue, ne yeye wakabasua kabidi. Kuenza kua diyi diende kudi bu kusangila ne bualu buende. (Ebelu 10: 14-25). Nunku bena Kilisto badi badisangisha ku buobumue buende, kembua ba pa buloba. Kusangila ne ba pa buloba mu mitshima yetu kudi kuleja bu kutanda ne Yesu, ne Nzambi. (Yakobo 4:4).
c) Ku butuku buakamutungila Yudasa, Yesu wakadisang isha ne bayidi bende, wakatshibula diampa wamba ne, "Angatayi, diayi bienu; ebi bidi mubidi wanyi". Wakamena lupanza wakabapa ne, "Nuayi buonso buenu; bualu bua elu ludi mashi anyi a dipungila, akamatshila bantu ba bungi bualu bua kubajimijila mibi yabo". (Matayo 26:26-28).
d) Diampa edi didi tshimanyishilu tshia mubidi wa Yesu. Kutshibula kua bidia kudi kuleja divuluka dia lufu luende. Pakudia muntu tshitupa tshiende muntu tshitupa tshiende udi uleja ne udi ujingulula munda ne, Lufu lua Yesu luakadi bua bualu buetu. Mukelenge udi upidibua kunu.
e) Lupanza ludi tshimanyishilu tshia mashi a Yesu. Patuanua lupanza, tudi tuvuluka mashi aa akumusha bubi buetu kashidi ku mesu kua Nzambi, ne akatufikisha ne diakalengele kumpala kua Tatu wetu. Tatu udi musue kudiundisha mitshima yetu, bua tuikale nende lungenyi lumue bualu bua Kilisto. (1 Kolinto 11:23-26).
a) Kudi buimpe kusakidila Nzambi bualu bua bintu bituakuangata kudiye, ne bua Muanende wakatupesheye udi upita bintu bionso. Tudi mua kumusakidila kabidi bualu bua yeye udi buimpe tshishiki, ne dinanga, ne buakane, ne luse, ne lungenyi. (Yone 4:23-24). Kusakidila kakuena kulomba: tudi tusakidila bantu bua bintu biabo biakatupabo, tudi tulomba bantu bua bintu bitudi katuyi nabi.
b) Kulomba kudi Nzambi kudi bualu buimpe matuku onso. Nzambi udi musue kumvua bantu bamulomba mu bulelela ne mu buakane. (1 Timote 2:1-4,8). Bituikala ne nzala, tumulombe bidia; bituikala butaka, tumulombe bilamba; bualu bua buonso bua buakane butudi tukeba, tulombe kudi Nzambi mu dina dia Mukelenge Yesu Kilisto, Muanende. Tudi batekete bualu bua Satana; tulombe bukole kudi Nzambi. Tudi tukeba kupambuka mu njila wende; tulombe lungenyi lua kumanya ngenzelu wende, ne bua kupidia bilele bibi kashidi. Kadi tuvuluke ne, bintu kabiena bitupebua kudi Nzambi bia kudibandisha mu mitshima yetu ne bua kunyanga midimu ya buakane.
c) Tulombele bena kuitabuja bonso Nzambi, badi bantu ba Mukelenge Yesu, (Efeso 6:18,19), bua bobo bafuane Kilisto; bayile muaba wabo mu ngenyi ya Tatu; bumuke kudi bantu babi ne ba pa buloba ebu, ne bua bobo bikale ne mitshima .ya kuendesha Lumu Luimpe kuonso kudi bantu. (2 Tesalonike 3:1,2). Tulombele bantu bonso pa buloba Nzambi kabidi; bakelenge bakokeshe bantu babo bimpe; milopo banemeke bakelenge babo; bantu bonso bumvue Lumu Luimpe.
d) Kubalabala Mukanda wa Nzambi ku dituku ku dituku kudi bimpe bua kukolesha mitshima yetu mu bualu buende. Bantu badi ne bukole mu bumanyishi bua Mukelenge anu bikala Diyi dia Nzambi didi dishala munda muabo. (1 Yone 2:14. 2 Timote 3:14-17).
a) Nzambi wakambila Adama ne, Enza mudimu. (Genese 2:15. 3:19). Nunku bantu bonso badi batumikila Nzambi badi benza mudimu, muntu luende lungenyi muntu luende lungenyi. (2 Tesalonike 3:6-15).
b) Bantu ba Nzambi badi ne mudimu wabo pa buloba kadi badi ne mitshima bua kuenzela Nzambi mudimu. Pakuenza midimu yabo panshi pa buloba, badi bakebakeba kusankisha Nzambi nayi. Kabena benza midimu yabo ne buenzenza. Badi bakebakeba kudiundisha bukelenge bua Nzambi ne kukeba bantu batshidi bajimine. Nunku: 1) badi balomba Nzambi matuku onso, 2) badi babala Mukanda wende bua kumanya dinanga diende, 3) badi ne ditumikila dia kutumikila dinanga diende diakuyilabo.
c) Kuonso kudi muntu udi usama, nansha mupele, nansha muntu mununu, nansha muntu mutekete, nansha mukaji wa mu lufuila, nansha muana wa nshiye, bena Nzambi badi bakeba kubakuatshisha mu buimpe ne mu luse. (1 Timote 5:10). Bena kuitabuja badi bakeba kuikala bimpe nansha bantu badi babapetula, kabena bapingaja bubi ku bubi buabo. (Matayo 5:43-45). Badi basanka bua kuendesha Lumu Luimpe lua Nzambi kudi bantu, nansha mu tshisamba tshiabo, nansha mu bisamba bikuabo. (3 Yone 5,7). Kuenzela bakuabo bena Nzambi mudimu kudi disanka, bualu budibo bana ba Nzambi, ne bitupa bia mubidi wa Kilisto. (Galatia 6:10).
d) Bu mudi Nzambi nkayende Muena Dipa dia bintu, bantu bende badi basue .kuenza nunku kabidi mu buakane. (Efeso 4:28). Badi basue kupesha bapele bintu ne ku bualu bua bambi ba Lumu Luimpe, bena kuitabuja badi basue kubalama, ne kubasangila tshitupa tshia bintu bidi Nzambi ubapa. (Filipoi 4:14-18). Ku bualu bua mudimu onso udi bena kuitabuja benza, Nzambi neabafute difutu kunyima. (Buakabuluibua 22:12).
a) Nansha muena kuitabuja wakapeta lupandu kudi Mukelenge Yesu, mubidi wende wakangateye kudi Adama utshidi ushala munda muende. (1 Yone 1:8. Lomo 7:18). Nansha bantu badi benza malu mimpe badi nawu munda.
b) Kadi bikala muntu wenda ku tshikondo tshionso ne Mukelenge, mubidi ewu wa Adama kawena ne bukokeshi kudiye. (Galatia 5:16). Nansha mubidi wende udi ukeba bua kuenza bubi, yeye udi upidia, bualu bua dinanga diende bua Mukelenge, ne bualu bua bukole bua Nyuma Muimpe udi umukuatshisha bua kuikala ne buakane. Bikala muntu udi umvua diyi dia Satana, kayi utangila kudi Mukelenge, udi ulonda bilele bia mubidi bidi kabiyi bisankisha Nzambi. Nunku kudi kunyingalaja Nyuma Muimpe udi munda muende. (Galatia 5:19-21).
c) Muntu bu nunku, nansha yeye udi muena Nzambi, udi umvua bujitu mu mutshima wende, disanka kadienaku. Udi welangana meji pakulombeye Nzambi ne, Tshiena undomba Nzambi mujalame. (Misambu 66:18). Kakusanka kubala Mukanda wa Nzambi bu muakadi tshibidilu tshiende ku kale, nansha kudisangisha matuku onso ne bena Kilisto bakuabo. Udi uteka mutshima wende kudisangisha ne bena mpingu ne benji ba malu mabi bu muakenza Petelo. (Mako 14:66-72).
d) Pa nunku, Mukelenge Yesu kena umupidia nansha kadi udi umulombela Nzambi kulu. Muena kuitabuja ewu neumvue luse kunyima, neajingulule bubi buende, bualu bua dipambuka diende diakupambukeye. (1 Yone 2:1,2).
e) Pa kutonda bubi buende (1 Yone 1:9), diyi dia Mukelenge nedilue bu mayi bua kulengesha meji ende. Bualu bua bubi ebu, yeye neadile bualu bua dipambuka edi. Peleye meji bua ntatu yakakuata Yesu pamutu pende, yeye neapidie kuenza bualu bubi kabidi, nunku Nzambi Tatu neamupingaje ku disanka diende dia ku kale.
f) Bikala muena Kilisto kena utonda bubi buende bulelela, musangu mukuabo Tatu wende Nzambi neamutumine disama anyi makenga bua yeye avuluke biende bubi ebu buakuenzeye. (1 Kolinto 11:30-32).
a) Bantu badi kabayi bitabuja badi mishindu ibidi: 1) Badi kabayi banze kumvua lumu lua Nzambi ne lumu lua bupikudi bua mu Yesu, Muana wa Nzambi. 2) Bobo bakumana kumvua lumu elu.
b) Bobo badi kabayi bumvua badi mu midima too ne katataka. Badi mu bukokeshi bua Satana. Badi mu malu mabi abo, kabayi ne ditekemena dia kutekemena bimpe nansha. Kadi kuonso kudi buowa bua Nzambi ne kuenza kua malu makane, muntu udi ne dikasa dimpe kumpala kua Nzambi. (Bienzedi 10:34,35).
c) Bakuabo bakamana kumvua kadi badi balengulula Lumu Luimpe, badi belangana meji ne, Lumu elu ludi tshianana ludibo bamba; misangu mikuabo ludi nsumuinu ya Bena Mputu. Bakuabo badi bamba ne, Ditabuja dia batatu betu didi dikumbane, nansha badi batshina lufu, badi bashala mu malu mabi abo. Bakuabo badi belangana meji ne, Kujiana bena kuitabuja kudi kuimpe, nansha kabena baluangana nabo mvita. Bakuabo badi basue kudia ne kunua. Bakuabo badi bakeba bua kuikala ne bubanji ne buneme bunene. Bakuabo badi basue kuikala ne bakaji babidi, kabena batshina, kabena basue kulekela malu mabi abo.
d) Bantu bonso badi kabayi banemeka Nzambi badi muinshi mua bukokeshi bua Satana, badi badingibua kudiye. (2 Kolinto 4:3,4). Bualu bua kudisangishabo nende katataka ku tshikondo tshia luse lua Nzambi, nebadisangishe nende kabidi mu tshikondo tshia kanyinganyinga ne dikenga dia tshiendelele. (Matayo 25:41).
e) Dituku dionso didi muntu kayi ne Nzambi udi ushimibua ku muoyo wende ne kudiundishadiundisha mibi ne kukola mu tshiji tshia Nzambi, tshidi mua kumukuata ku dituku dia kunshikidilu. (Buakabuluibua 21:8. Yuda 14,15).
a) Nzambi udi ukeba bantu ku bisamba bionso, kudi Bena Yuda ne kudi binga bisamba, kudi batoke ne kudi bafike, badi mua kuikala bantu bende. (Bienzedi 15:13-15).
b) Bobo bakasungidibua muoyo, badi milopo ya Mukelenge Yesu. Bakajimijibua bubi buabo. Bakabingishibua ku mesu kua Nzambi. Bakangata Nyuma Muimpe, badi ne muoyo; muoyo udi kauyi mua kufua, muoyo wa mu diulu, muoyo wa tshiendelele. Bobo badi bana ba Nzambi. (Lomo 5:1-11. 8:1-17).
c) Bobo kabidi badi bitupa bia mubidi wa Kilisto. Bu mudi bitupa bionso bia mubidi wetu bidi bitupa bia bungi, kadi mubidi udi umue, ke mudi kabidi bena Kilisto. Badi bitupa bia bungi kadi badi mubidi umue mu Kilisto. (Lomo 12:4,5). Yesu Kilisto udi Mutu, bantu bende ba tshikondo etshi badi mubidi wende umue. (1 Kolinto 12:12-17). Bakasangishibua nende kudi Nyuma Muimpe. Muntu yonso wakuimana kuitabuja wakasangishibua ne muanabo wa kuitabuja kudi Nyuma umue.
d) Bakumana kubikidibua tshisumbu tshimue, Ekeleziya umue, nansha bakumana kumuangalaka mpata mujima. Ekeleziya ewu udi munanga kudi Nzambi Tatu ne kudi Muana wende, Yesu Kilisto. (Efeso 5:25). Tatu wakapesha Yesu bintu bionso, diambedi yeye kayi muanji kufuka buloba. (Efeso chap. 3). Muntu udi musue mukaji wende; Mukanda wa Nzambi wakuidikija Kilisto ne Ekeleziya bu nunku. Kuonso kudi Bena Kilisto badi bena dinanga diende ne dilama diende; yeye udi udiladila dituku adi diamoneye Ekeleziya wende mu nzubu wa Tatu wende.
e) Mpindiewu bena Kilisto badi batekete, bakumuangalaka, kadi Nzambi neabateke mu butumbi bua Kilisto mu muaba umue nende kunyima. Yesu kena ubafuisha bundu nansha, neabasankidile, neabashikame muaba umue nende ku dituku dia butumbi buende. (Kolosai 3:4).
a) Bantu ba bungi, padibo bumvua bua muoyo udi kauyi mua kufua, badi ne dipanga. Badi belangana meji ne, Bumue katuena tufua apa pa buloba. Padibo bamona muntu wa Nzambi mufue badi bamba ne, Nzambi udi ushima. Bobo nkayabo badi bapanga. Nzambi kena wamba bua muoyo wa pa buloba ebu ne, Kawena ufua nansha, Nzambi udi wamba ne, Bantu bonso ba mu Adama badi bena lufu. Bena Yesu, patshidi Yesu mu diulu, nebafue bu bantu bonso. Palua Mukelenge, bikala bantu bende bakuabo batshidi pa buloba, aba kabena bafua. Mukelenge neandamune mibidi yabo, yilue bu wende muine. (1 Kolinto 15:51-53. Filipoi 3:20,21).
b) Mibidi yitudi nayi katataka kayena mikumbane kubuela mu diulu, Mukelenge neayandamune palueye kulu. Bantu bende badi pa buloba nebandamuke, kabayi bafua. Aba bakafua diambedi nebabike ne mibidi mifuanangane nende.
c) Bena Kilisto kabena banyingalala pabakuata lufu, muoyo wabo wa tshiendelele kawena ujimina nansha. Mibidi yabo neijikibue bu mibidi ya bantu ba pa buloba, kadi nyuma yabo neyiye bua kushikama ne Kilisto. (2 Kolinto 5:6-8). Nyuma yabo neyisanke nende, bualu bua nyuma ya bena Kilisto kayiyi kabidi mu mubidi ewu wa bujitu ne wa bubi. Kabena basakashibue kudi Satana anyi baluishibua kudi bantu. Kuumuka kuya kuikala ne Kilisto kudi kutamba bimpe. (Filipoi 1:23).
d) Padi muntu udi kayi muena Kilisto ufua, mubidi wende udi ulala mu lukita, kadi nyuma wende neaye lubilu ku dikenga dikumbane ne muoyo wende ufueye nawu pa buloba. (Luka 16:19-31). Kadi udi ne makenga ne bujitu bua bungi too ne dituku dia tshilumbuluilu, kunyima kapia ka bubi. (Buakabuluibua 20:10-15).
a) Mpindiewu kudi tshikondo tshia luse. Yesu udi ushikama ku tshianza tshia bukole tshia Tatu wende mu nkuasa mu diulu bua kuleja bantu luse lua Nzambi. (2 Petelo 3:9-15). Kadi diba didi dilongolola dialueye bua kuangata Ekeleziya wende, ne bantu bakuabo badi bamuindila too ne matuku a Adama. (1 Kolinto 15:23).
b) Yeye nkayende nealue mu diulu didi pabuipi ne buloba, nele diyi dikole, ne diyi dia muanjelo munene, ne diyi dia mpungi wa Nzambi. (1 Tesalonike 4:13-18). 1) Diyi diende dia bukole pa kuangata bantu bende. 2) Diyi dia muanjelo munene, bualu bua banjelo nebasanke bua kumona Yesu mu bukokeshi buende ne kumuenzela mudimu. 3) Diyi dia Nzambi, bualu bua kulua kua Mukelenge bua kuenzela Nzambi dinanga diende.
c) Bantu bonso bakafua mu Kilisto nebabike diambedi ne muoyo wa mu diulu. Bena kuitabuja bonso badi ne muoyo pa buloba, nebandamuke mibidi yabo ne muoyo wa mu diulu; nebasangile lukasa ne bafue bakubishibua mu Kilisto, ne bantu bende bonso nebangatshibue bua kuya kusambakana ne Mukelenge. Nunku nebikale matuku onso ne Mukelenge popamue. Nebafuanangane nende tshiendelele. (Lomo 8 :29,30).
d) Yesu neatangile Ekeleziya wende ne disanka dia bungi dia kashidi. Neafute bena mudimu bende bua mudimu onso wakamuenzelabo pa buloba. Yeye kena. upua muoyo bua kadimu konso kakamuenzela bantu bende pa buloba, kena upua muoyo bua dinanga diabo pa buloba. Neabayishe bimpe kabidi bua matupakana abo pa buloba. Kunyima neapueke ne bantu bende ne banjelo bonso bua kuangata bukelenge buende pa buloba. (Yuda chap. 14. Buakabuluibua 19:11-16).
a) Diulu ne buloba bitudi tumona mpindiewu nebijimine. Kadi kumpala kua malu onso Nzambi neateke Yesu Mukelenge wa bantu bonso ba pa buloba, yeye wakashipabo kunu. Yesu neakokeshe bantu ba pa buloba bidimu tshinunu, ne tuetu bantu bende netudisange nende bua kukokesha buloba. (Buakabuluibua 20:1-6).
b) Mukelenge Yesu neateke Yelushalema musoko munene wa buloba ne tshisamba tshia Bena Isalele netshikale ku mutu kua bisamba bionso. (Yeshaya chap. 60). Bena Isalele nebakengeshibue kudi bantu kumpala, kadi Yesu nealue ne tuetu bua kubasungila, neabutule bantu badi belangana mvita nabo. (Zekaya chap. 14). Kunyima Yesu neatalaje mvita yonso, neasuike Satana lukanu, bua yeye kadingi bisamba bia bantu kabidi bua bidimu tshinunu.
c) Nunku bukelenge bua Kilisto nebuikale bukelenge bua buakane ne bua ditalala. Dimanya dia Nzambi nediyishibue bantu bonso. (Yelemiya chap. 31). Muntu kukengeshibua kabidi nansha, lufu neluikale nabo lukese, kaluyi lua bungi kabidi nansha. Mudimu kauyi mukole kabidi, bidia nebimueneke lukasa bualu bua Nzambi neadiundishe bintu bia bungi pa buloba bua kujikija nzala yonso. Bantu kabena bamona mvita kabidi, anyi kuluangana, nebamone anu malu malengele bua bidimu tshinunu.
d) Kunshikidilu kua tshikondo etshi, Satana nealekedibue mu nzubu wa lukanu, neaye kudinga bantu bonso ba pa buloba. Bobo badi bamumvuila nebasangile nende bua kuelangana mvita ne bantu bakane badi badisangisha ne Mukelenge Yesu. Nebabutudibue kudi Nzambi, kapia nekapone mu diulu bua kubutula bena Satana bonso, yeye kena ushiya muntu wabo umue.
a) Pakumbana bidimu tshinunu, Yesu neajikije lufu kashidi. Bantu ba Satana nebabikidibue, buonso buabo, mu nkita yabo, nebimane kumpala kua nkuasa munene wa tshilumbuluidi. Diulu ne buloba nebijimine, kadi bobo nebikale mu dipila. Bantu babi bonso nebumushibue bua kuyabo ku muabo wabo, udibo babikila ne, Muaba wa bukoya, anyi Ngena. (Matayo 5:29,30. 13:42). Ne bukoya, bualu buelabo bena bukoya bonso aku. Ne Ngena, bualu bua boshabo ne kapia ka tshiji tshia Nzambi.
b) Ku tshibangidilu Nzambi wakalongolola muaba wa kapia bualu bua Satana ne banjelo bende babi, kadi bualu bua bupidia bua bantu badi bapidia Nzambi, nebapete dipila diodimue ne Satana. (Matayo 25:41).
c) Mu Ngena mudi kapia kadi kakayi kajima; bantu bonso baya eku nabakengeshibue bualu bua bubi buabo, nebikale mu dikenga dia bungi ne nyota menemene. (Ebelu 10:26-31). Nebedibue mulawu kudi Nzambi. Nebikale ne meji a mushindu wabo wa kale ne meji a luse lua Nzambi luakapidiabo. Dimanya dia muoyo wabo nedibamanyishe ne, Nzambi wakenza bimpe pa kuteka bantu ba Satana emu. (Lomo 2:1-6).
d) Bantu nebedibue mu Ngena .badi bena buowa, ne badi kabayi bitabuja Nzambi, bena bukoya, bashipianganyi, bena masandi, bena mupongo, bena mpingu, ne bena mashimi. (Buakabuluibua 21:8). Bivi bonso kabidi ne bakuatshiki ba maluvu nebikalemu. (1 Kolinto 6:9,10).
e) Mu Ngena kamuena lupandu, nansha lufu, anu dikenga nkayadi.
a) Pumushabo buloba ebu ne diulu edi, Nzambi neafuke diulu dipiadipia ne buloba bupia-bupia. (Buakabuluibua 21:1-7. 2. Petelo 3:13). Bantu babi nebikale mu muaba wa bukoya ne Satana ne nyuma mibi matuku onso; kabena bamanye mua kuumuka emu nansha. Bena Nzambi bonso nebikale mu muabo wabo wa ditalala, kabayi bapumbishibua nansha.
b) Eku kudi Nzambi nkayende, Nzambi wa dinanga, Nzambi wa munya. Eku kudi Yesu Muanende, Musungidi wetu. Eku kudi banjelo bimpe badi benzela Nzambi mudimu matuku onso. Eku kudi mua kuikala bena kuitabuja bonso bakupikudibua ku mashi a Kilisto, bafuanangana ne Mukelenge wabo. Eku kudi disanka didi kadiyi ne ndekelu, ne buimpe, ne ditalala. (Buakabuluibua chap. 4 ne chap. 5).
c) Satana kena ubuela eku; eku kakuena kubuela bubi, disama kadiena dimanyibua eku, nansha dikenga, nansha miadi, nansha lufu. Eku kakuena kuimbibua nkita ya bafue, kakuena kuumvuibua miaku mibi, nansha mvita. Bantu bakane kabena bashilangana ku meji abo, nansha ku ngenzelu yabo kabidi. Nebikale ne mushindu wabo umue wa kutumbisha Yesu, mudimu wabo newikale umue wa kuenzela Nzambi, mutshima wabo newikale umue wa kumunanga ne Muanende. Bantu bonso nebenze dinanga dia Nzambi kabayi belangane meji ; mushindu wabo udi anu nunku bua kumusankila tshiendelele. Nebamone Nzambi, butumbi buende, ku mpala wa Yesu. Yesu neikale pankatshi pabo ne tshifulu tshia butumbi ku mutu kuende. Nyuma Muimpe wa Nzambi neabenzeje bimpe matuku onso ne kulondabo Yesu ne kutumbisha Nzambi; kabena bumvua nzala nansha nyota kabidi. Eku kakuena kujika nansha, nekuikale nunku matuku onso, bobo nkayabo kabena bajimina nansha. (Yone 17:20-26). Aleluya.
d) Ne Ekeleziya wa Nzambi neikale ku luseke lua Kilisto. Ekeleziya ewu neikale pabuipi nende, munangibue kudi Nzambi Tatu, mulongolola ne butumbi buonso bua Mukelenge. Bualu buimpe, tuetu kuikala babanyangana nende ku dinanga diende ne ku butumbi buende bua bidimu ne bidimu kabiyi ne ndekelu. (Efeso 3:20,21).
Mukanda ewu mukese wakadi mufundibue kudi Mukyelengi Mule (W. H. Westcott) mu tshidimu tshia 1906 mu muaku wa Luna Inkongo.
Dina diawu diakadi, "Dikangito Dia Malo Eyeyebwa Mu Mukanda  Ncembi".
Wakadi muandamunibue mu muaku wa Tshiluba mu tshidimu tshia 1983.


c: text/html

text:
Poem that Geneviève Bapuwa wrote as a funeral oration to her late husband.
Bapuwa Mwamba Kadiayi,
Bapuwa wa Tshimanga ne Mutombo
Mulela wa Kamwanya Tshiombo wa Lenga,
Kamwanya mukwa Nsumpi Tshibala wa ku Muuya.
Akaa!! Bapuwa wetu,
Tshikulumpe cya mubidi nzaka nyima dyobo,
Tshilobu cyanyi telejaku kanyi kaboobo,
Ndi nkubikila, mwena mutumba wanyi,
Lwaku tuya kwenu hambelu mu Kazaadi
Wewa udi mwena Mpuka,
Mpuka citonta muledi wa bakalenga
Kulela citokatooka e kulela ni nseki mwabi,
Mwena Tshilunda wa ku bintunta,
Tshilunda wa Muuya wa Lukusa.
Bapuwa wanyi wa ku bintunta,
Udi wa kudi dibwe kadyendi,
Kwenu nkudi dibwe didi dyambule dibwe naadi,
Kadi balumiana, dyendenda dibwe bantu kufwa.
Katuya kwenu wa nsamba ibidi, mwena Mulanga,
Bapuwa mulela wa Tshibangu, wa Bandubwila, wa Mbuyi, wa Mbombo,
Tshilobo wa ku ba mowa maayi,
Wa beeleela mwena Mulanga.
Wewa ki mpanga wa manangananga,
Muluma wa kunangamana ha kwenda,
Mukaba wa ngomba ngole,
Tshilamba wa kuvwala dya lwendu.
Kadiayi cya malunda mangi malongu makesa,
Mwamba mulengele kumona, mwena mpala wa matengu,
Mwamba baya’a Kembia Mukwa Tshibuyi,
Diina diwunsaamunasamunwina,
Wewa ki bayanyi wa mu kabandu.
Baya’a Kembia Mukwanga Mukwa Tshimuna,
Mukwanga wa Ndeka wa mu Kabyula
Wa ku mu Mukaba Kwa Mpumbua Kazadi Wa kufwila mutooka ne muntuwa kaaji
Wa ku biitshikila biapaanga babooyi
Mushaala musoomba ne binsonji kwyisu
Juka hanshi Mwamba Kadiayi,
Wenda mwendenda Ntambwe,
Unkwata ku diboko undeja mwa kwenda mazengu,
Lwendu lwendenda ba-nkole neebe.
Bapuwa wetu, Mwanba wetu,
Muvwala nzambala leelu uyaya ku lwendu kayi?
Mwana’a Tshimanga kacya wanshiya ne kabidi kabomba,
Ntunga’a mulongu wanyi,
Udimunshiya ne kanyinganyinga ku moyo.
Kadi baana beebe washiyi mwaba kayi,
Baana mbalengela ne tatwabo,
Mukaji mmulengela ne bayenda,
Ku udi muya kakwena mukanda,
Wamfundilako bwa meeme kuleeja baana?
Bapuwa, diiba dyabwedi,
Mikenji udi mupeesha nganyi,
Idi kayiyi myanji kukika?
Ndi mutangila ku njila bintonda,
Kadi wewe ne upingana diiba kayi?
Nkole wanyi wa Mukwa Tshibuyi,
Meema weba cyena mumanya lufu lweba,
Kadi walaala abidi kubweji disaatu,
Tangila kudi lufu lweba lufuma,
Tshikudiila wamonanangana naatshi.
Taatu cyena ne tshi kukupa
Tangila kunu nkupa meena
Mwadya mvita mwena bantu
Wewa wa beena ngenyi ne beena meeji
Nyoka kafu diisu
Nansha yeeya munkatshi mwa meeba
Bapuwa Mwamba Kadiayi,
Meema weba ngashaadi ne binsonji,
Ntshiyi nansha wa kubinkupula,
Kakwena bwalu mwana’a taatu mwena Mulanga
Waya bilenga, twadya kumonangana munanga wanyi.
Geneviève Bapuwa Kembia – Mai 2007

robotstxt: allowed

filter: keep


text:
-
28 Uinashku-pishimu 2017
Uinashku-pishimu utat 22 e tshishtuakanit, tshika shenakanu tshishtukan tshetshi patshitinakanit aimun anite Ekuanitshiu, Tshiuetinit, tshetshi ut uauitakaniht Apuiat ka ui tshimanakaniht.
-
12 Takuashi-pishimu 2016
Innu Web tapan ka patshitinakanit aimun anite Mani-utenam 10 takuatshi-pishimu utat. Anite kanut ka pimipaniakanit, Rafaël Bourrellis, utshimau ne atusseun e uitakanit mak ka katshitinakanit anite Boralex, eiapishish uauitamupan tshe ishinakuannit nenu atusseunnu Apuiat.
-
1 Takuashi-pishimu 2016
Innuat mak nenua uatshi-atusemaht Boralex mak Eshi-pimipanit kashutshishimakak eka nita ka ishkuapanit ute Kanata (RES) shash tshitshipanipanat 1 e tshishtuakanniti takuatshi-pishimua, e patshitinahk aimunnu anite mamu ka tanannut tshetshi ut uapatiniaht innua eshinakuanit nenu atusseunnu Apuiat.
-
8 Ushkau-pishimu 2016 nuash 19:00
Takuakut 8 ushkau-pishimu, Innuat uitamupanat niaushunaht Boralex tshe uitshi-atussemaht tshetshi ut tutaminiti nenu atusseunnu Apuiat, assi apuiat tshe taht 200 MW anite nenua assia mamu ka tananut utenau Port-Cartier.


text:
Ekeleziya wa Nzambi
Mianda ya mu Mukanda
JS Robertson
Table des matières abrégée:
2 Ekeleziya: Mubidi wa Kilisto
4 Ekeleziya: Mukaji Musela wa Kilisto
Table des matières détaillée:
1.1 Ekeleziya udi tshisumbu tshia bantu
1.2.1 Wewe udi Kilisto, Muana wa Nzambi udi ne muoyo
1.2.2 Pa dibue edi nengibake Ekeleziya wanyi
1.2.3 Bibi bia ku mbelu kua Muaba wa Bafue kabiena bimupita bukole
1.3 Ekeleziya kenaku kumpala kua Pentekoste
2 Ekeleziya: Mubidi wa Kilisto
2.1 Ekeleziya wa Nzambi udi umue
2.2 Bena Kilisto badi bantu ba mu diulu
2.3 Bena Kilisto badi bamanye Nzambi bu Tatu
3.2 Malu a tshijila adi akanangana ne Nzubu wa Nzambi
3.4 Bantu ba Nzambi badi batapuluka lelu bua tshinyi?
3.5 Bantu ba Nzambi mu dituku dia malu adi kaayi alondangane biakane
3.6 Meyi a kukolesha bua dituku dietu
3.7 Nzambi udi musue bantu bende bamuenzele mudimu
3.8 Bena kuitabuja bonso badi bakuidi
3.9 Tshilumbuluidi tshia Kilisto
4 Ekeleziya: Mukaji Musela wa Kilisto
4.1 Kilisto udi musue Ekeleziya wende
4.1.1 Kilisto wakasua Ekeleziya
4.1.4 Mumane kumulengesha ne kuvua kua mayi ne diyi diende
4.2 Mukelenge Yesu udi ulua biende bua kuangata bantu bende
4.3 Mukelenge Yesu udi umonebua ne bantu bende mu diulu
4.4 Tshiji tshia Nzambi tshidi tshipongolodibua pa buloba
4.5 Dibaka dia Muana wa Mukoko
4.6 Mukelenge Yesu udi ulua ne bantu bende
4.7 Tshilumbuluidi tshia kunshikidilu
4.8 Tshikadilu tshia tshiendelele
4.9 Ekeleziya utshidi usankisha Mubaki wende wa mu diulu
4.10 Kakuena tshintu tshia tshianana tshidi tshibuela mu diulu
4.11 Mulayi ne dibikila bia kunshikidilu bia Mukelenge Yesu
Diyi edi “ekeleziya” didi difuma mu muaku wa Bena Gelika wa kale, “ekkēlesia”, kuandamuna kua muaku ne, “Tshisumbu tshia bantu babikidibua munkatshi mua bisamba”. Ekeleziya wa Nzambi udi tshisumbu tshia bantu babikidibua munkatshi mua bisamba bia ba pa buloba bua kuikalabo bantu bua bualu buende. Mvese mukuabo wa mu Mukanda wa Nzambi udi utukuatshisha bimpe bua kujingulula bualu. Bapostolo ne bakuabo bakadi mu tshifufu mu Yelushalema. “Simona (Petelo) wakalonda bu muakadianjila Nzambi kumueneka kudi bisamba bia bende (kudi bobo bakadi kabayi Bena Yuda) bua kusungula munkatshi muabo bantu bua kuikalabo ne dina diende” (Bienzedi 15:14). Nunku, Ekeleziya wa mu Dipungila Dipia-dipia udi tshisumbu tshia bena kuitabuja, buonso buabo mene, bakamana kuitabuja Lumu Luimpe lua Nzambi ne bakitabuja Mukelenge Yesu Kilisto bu Musungidi ne Mukelenge.
Dibikila dia Nzambi didi kudi muntu yonso, kudi Bena Yuda ne kudi bisamba bia bende. Mukanda wa Nzambi udi wamba ne, “Bualu bua Nzambi wakatamba kusua ba pa buloba, yeye wakabapa Muanende umuepele mulela bua muntu yonso wamuitabuja kafu biende, kadi ikale ne muoyo wa tshiendelele. Yeye wakapa bonso bakamuitabuja bukole bua kuluabo bana ba Nzambi, bobo mene badi bitabuja dina diende” (Yone 3:16. 1:12).
Mukelenge Yesu, mumane kupidibua bu Kilisto ne bu Mutumibue kudi Nzambi kudi Bena Yuda, wakakonka bayidi bende ne, “Bantu badi bamba Muana wa muntu ne, Nganyi? Bakamba ne, Bakuabo badi bamba ne, Yeye udi Yone Mubatiji, bakuabo ne, Yeye udi Eliya; bakuabo ne, Yeye udi Yelemiya anyi muprofete mukuabo. Yeye wakabakonka ne, Kadi nuenu nudi nungamba ne, Meme ndi nganyi? Simona Petelo wakandamuna ne, Wewe udi Kilisto, Muana wa Nzambi udi ne muoyo. Yesu wakamuandamuna ne, Simona Ba-yona, wewe udi ne disanka; bantu kabakukubuluila bualu ebu, anu Tatu wanyi wa mu diulu.
Ndi nkuambila kabidi ne, Wewe udi Petelo, pa dibue edi nengibake ekeleziya wanyi; bibi bia ku mbelu kua Muaba wa Bafue kabiena bimupita bukole” (Matayo16:13-18).
Tshitupa etshi tshia mu Mukanda wa Nzambi tshidi tshituyisha malu manene makuabo bualu bua Ekeleziya. Nzambi Tatu wakaleja Petelo ne, Yesu udi Kilisto, Muana wa Nzambi udi ne muoyo. Awu mmusangu wa kumpala udi Mukelenge Yesu wamba bua Ekeleziya. Udi umubikila ne, “Ekeleziya wanyi”. Udi wamba ne, “Nengibake Ekeleziya wanyi”. Udi wamba kabidi ne, “Bibi bia ku mbelu kua Muaba wa Bafue kabiena bimupita bukole”.
Diandamuna dia Petelo kudi Mukelenge Yesu diakadi diandamuna dia ditabuja dilelela. Bualu bua Kilisto, Petelo wakajingulula bimpe ne, Yesu udi Muntu musungudibue kudi Nzambi bua kukumbaja disua diende dionso. Yeye udi Muana wa mukaji budiye nabu mbua kukuma Satana ku mutu kuende (Genese 3:15). Yeye udi kankanunuina ka Abalahama. Nzambi wakambila Abalahama ne, “Bisamba bionso bia pa buloba nebisanke bua kankanunuina kebe. (Milayi yakalayidibua Abalahama ne kankanunuina kende; kayakalayidibua tunkanunuina tua bungi, kadi anu muntu umue, kankanunuina kebe, Kilisto mene (Genese 22:18. Galatia 3:16). Kilisto udi Muana wa Davidi kabidi. Nzambi wakamba bua bualu buende ne, “Yeye neibakile dina dianyi nzubu, nenjadike nkuasa wa bukelenge buende tshiendelele” (2 Samuele 7:13). Petelo wakamanya kabidi ne, Yesu udi Muprofete Munene mulayibua kudi Nzambi bua kumanyisha bantu meyi ende onso (Dutelonome 18:15-19).
Misangu ya bungi Mukelenge Yesu wakambila bayidi bende bualu bua Nzambi bu “Tatu wanyi”. Miaku eyi yakadi ya mushinga mukole kudiye. Bantu kabakamanya Nzambi bu “Tatu” kumpala kua dilua diende. Yeye wakamanyisha bantu bualu bua dina dia Tatu. Mukelenge wakadi mua kuambila Tatu wende ne, “Nakubamanyisha dina diebe, nembamanyishedi kabidi, bua dinanga diwakunnanga nadi meme kuikaladi munda muabo, ne meme munda muabo” (Yone 17:26). Yeye wakamanyisha bantu meyi a Tatu. Yeye wakambila Tatu wende kabidi ne, “Meyi awakumpa nakubapawu; bakuitabuja, bakumanya bulelela ne, Nakufuma kuudi; bakuitabuja kabidi ne, Wewe wakuntuma” (Yone 17:8).
Mukelenge Yesu wakamanyisha bantu dinanga dia Tatu. Wakadi mua kuambila bantu bende ne, “Tatu mene udi munusue, bualu bua nuenu nuakunsua meme, nuakuitabuja ne, Nakafuma kudi Tatu” (Yone 16:27). Kadi Tatu wakamanyisha Petelo bualu ebu bunene ne, “Yesu udi Kilisto, Muana wa Nzambi udi ne muoyo”.
Dibue edi didi Kilisto nkayende. “Kakuena muntu udi mua kujadika bishimikidi bikuabo, anu biobio biakamana kujadikibua, bidi Yesu Kilisto mene” (1 Kolinto 3:11). Mukelenge Yesu wakambila Petelo ne, “Wewe udi Petelo (mu muaku wa Bena Gelika ne, Petros anyi “dibue dikese”), pa dibue edi (petra anyi “dibue”) nengibake Ekeleziya wanyi”. Petelo udi utuleja patoke too mu 1 Petelo 2:4-5 ne, Kilisto nkayende udi dibue ne bishimikidi bia Ekeleziya. Yeye wakafunda ne, “Nulue kudiye, ndibue didi ne muoyo, diakapidiabo kudi bantu, kadi didi disungula kudi Nzambi, ndia mushinga mukole; nunku nuenu kabidi, bu mabue adi ne muoyo, nuakashibua nzubu wa Nyuma”. Petelo biende wakadi bu bena kuitabuja bonso, dibue dia muoyo dia kuibaka nadi, tshipeta tshia mudimu wa bupikudi wa Kilisto.
Bibi bia ku Muaba wa Bafue bidi bileja bukokeshi bua Satana. Bukokeshi bua Satana buakamana kuvuijibua tshianana ku lufu lua Mukelenge Yesu pa mutshi mutshiamakane, kabuena mua kupita Ekeleziya, muibakibua kudi Muana wa Nzambi udi ne muoyo, bukole. Diyi dia Nzambi didi diamba ne, “Bualu bua bana bakuabanyangana mubidi ne mashi, yeye muine kabidi wakadiangatshila bintu binebe muomumue; bua ku lufu luende yeye amuvuije tshianana udi ne bukole bua lufu, ndiabolo mene; ne bua yeye apikule bonso aba bakadi bakuatshibue mu bupika matuku onso a muoyo wabo bua ditshina diabo dia lufu (Ebelu 2:14,15). Tudi tubala kabidi mu mukanda wa kumudilu wa Yone ne, “Bua bualu ebu Muana wa Nzambi wakamueneshibua bua kubutuleye midimu ya diabolo” (1 Yone 3:8).
Kumpala kua dituku dia Pentekoste Ekeleziya wa Nzambi kakadiku. Mukelenge Yesu wakambila Petelo ne, “Nengibake Ekeleziya wanyi”. Kadi kumpala kuakadiye mumanye mua kumuibaka buakadiye nabu mbua kudifila bua bualu buende. “Kilisto wakafuila bua malu mabi etu, bu mudi Mukanda wa Nzambi wamba” (Efeso 5:25. 1 Kolinto 15:3-4).
Mu matuku a Dipungila Dikulukulu Nzambi wakadi ne tshisumbu tshia bantu, Bena Isalele, bakabikileye ne, “Bantu banyi”. Bobo kabakadi Ekeleziya nansha. Ekeleziya wakadi bualu bupia-bupia pakafika dituku dia Pentekoste, kadi Ekeleziya wakadi mu lungenyi ne meji bia Nzambi kumpala kua bufukibua bua buloba (Efeso 1:4. 1 Petelo 1:20). Kunyima kua kubandishibua kua Mukelenge Yesu mu diulu ne kutumbishibua kuende kudi Nzambi, Nzambi wakatuma Nyuma Muimpe bua kukumbaja mulayi wende ne bua kulongolola malu onso bualu bua Ekeleziya (Nyuma Muimpe kakadi mua kulua too ne pakadi Mukelenge Yesu mutumbishibue. Yone 7:39).
Pakadi Mukelenge Yesu pa buipi bua kupingana mu Diulu, Yeye wakambila bayidi bende bikole ne, “Kanumuki mu Yelushalema, kadi nuindile mulayi wa Tatu unuakumvua kundi … nuenu nenuangate bukole, panupuekela Nyuma Muimpe pambidi penu; nenuikale bamanyi banyi mu Yelushalema ne mu Yudaya yonso ne Samalea ne kunfudilu kua buloba. Pakambeye diyi edi, pakadibo bamutangila, wakangatshibua mu diulu; ditutu diakamuangata, kabakamumona kabidi (Bienzedi 1:4,8,9).
“Pakalua dituku dia Pentekoste, buonso buabo bakadi popamue mu muaba umue. Tshiona tshiakafuma lubilu mulu bu tshipepele tshikole tshipita, tshiakuuja mu nzubu muonso muakadibo bashikame tente … buonso buabo bakadi bule tente ne Nyuma Muimpe. Dituku adi bantu bu binunu bisatu bakadikungija nabo. Bobo bakananukila kuikala mu dilongesha dia bapostolo ne mu buobumue, ne mu kutshibula kua bidia ne mu kutendelela kua Nzambi. Bakadi batumbisha Nzambi, bakadi ne diakalengele kudi bantu bonso. Ku dituku ku dituku Mukelenge wakadi usangisha kudibo bakuabo bakadi basungidibua” (Bienzedi 2:1-3, 41,42,47).
Pakalua dituku dia Pentekoste, pakapueka Nyuma Muimpe, yeye wakasangisha bantu ba Mukelenge bakadi mu Yelushalema mu mubidi umue. Too ne lelu pitabuja muntu Lumu Luimpe, udi musangishibua kudi Nyuma Muimpe ne bena kuitabuja bonso mu mubidi ewu, udi Ekeleziya, nansha yeye udi Muena Yuda anyi muntu wa bisamba bia bende. Udi muvuijibue muena kuabo ne basanto ne wa mu tshiota tshia Nzambi (Tangila Efeso 2:11-19).
Ekeleziya wa Nzambi udi umue. Udi ubikidibua mu Mukanda wa Nzambi ne, Mubidi wa Kilisto. Kilisto “udi mutu wa mubidi, ngekeleziya mene” (Kolosai 1:18). Bena kuitabuja badi ba bungi kadi badi bitupa bia mubidi umue. Diyi dia Nzambi didi diamba ne, “Bualu bua bu mudi mubidi umue, ne udi ne bitupa bia bungi, ne bitupa bionso bia mu mubidi bidi bia bungi kadi bidi mu mubidi umue; nunku mudi Kilisto kabidi. Bualu bua mu Nyuma umue buonso buetu tuakabatijibua mu mubidi umue, ne tudi Bena Yuda anyi Bena Gelika, anyi bapika anyi badishikamine; bakatunuisha Nyuma umue. Bua mubidi kawena tshitupa tshimue, kadi udi bitupa bia bungi” (1 Kolinto 12:12-14).
Ku dituku dia Pentekoste too ne lelu, pitabuja muntu Lumu Luimpe lua Nzambi bualu bua Muanende, pitabujeye Mukelenge Yesu Kilisto bu Musungidi wende ne bu Mukelenge wende, udi musangishibue kudi Nyuma Muimpe mu mubidi wa Kilisto. Ku tshikondo atshi udi wangata Nyuma Muimpe wa Nzambi. Mukanda wa Nzambi udi wamba ne, “Nuenu kabidi, panuakamana kumvua diyi dia bushuwa kudiye, lumu luimpe lua lupandu luenu, panuakamuitabuja kabidi, nuakangata tshimanyishilu tshia Nyuma Muimpe mulayibue, udi tshieya tshia bupianyi buetu, too ne ku kupikudibua kua bantu ba Nzambi muenabo, bua dianyisha dia butumbi buende” (Efeso 1:13,14).
Bantu bonso badi bitabuja Mukelenge Yesu bu Musungidi ne Mukelenge wabo mu bushuwa badi batijibua kudi Nyuma Muimpe mu mubidi umue. Dibatiza edi kadiena dimueneka ku mesu kua bantu nansha, kadi didi mudimu musokoka wa Nyuma Muimpe mu mutshima udi usangisha bena kuitabuja bonso ne Kilisto, ne muntu yonso wakumana kuitabuja ne muanabo wa kuitabuja mu mubidi umue. Mubidi udi umue. “Nunku, tuetu, bantu ba bungi, tudi mubidi umue musangila mu Kilisto, ne kudi muntu ne muntu, tudi tuikalangana bu bitupa bia bakuabo” (Lomo 12:5).
Bantu ba Mukelenge Yesu badi “babanyanganyi ba dibikila dia mu diulu” (Ebelu 3:1). Badi benyi ne bena luendu pa buloba ebu. Petelo wakafunda mu mukanda wende wa kumpala ne, “Bananga, ndi nutendekena bu benyi ne bena luendu ba pa buloba ne, Nuepuke ku nkuka ya mibidi idi iluangana ne mioyo yenu; nuikale ne bienzedi bienu bimpe munkatshi mua bisamba bia bende, bualu bua, mu mianda idibo banusonguela nuenu bu benji ba malu mabi, bobo batumbishe Nzambi mu dituku dialueye, bua midimu yenu mimpe idibo bamona” (1 Petelo 2:11,12). Nansha bantu ba Mukelenge batshidi pa buloba, Nzambi udi ubamona bu bashikame mu miaba ya mu diulu, “mu Kilisto”. Mu mukanda mufunda kudi Bena Efeso, tudi tubala ne, “Kadi Nzambi, udi mubanji mu luse, bualu bua dinanga diende dinene diakatunangeye nadi, patuakadi bafue bualu bua kushipa kuetu kua mikenji, wakatuvuija ne muoyo pamue ne Kilisto (nuakusungidibua ku ngasa), wakatubisha nende pamue, wakatushikika nende pamue mu miaba ya mu diulu mu Kilisto Yesu; bua mu bikondo bilualua yeye aleje bubanji butambe bua ngasa wende mu luse ludiye nalu kutudi mu Kilisto Yesu. Bualu bua nudi basungidibue ku ngasa bua ditabuja; ne diodi kadiena difuma kunudi, ndipa dia Nzambi; kadiena difuma ku midimu, bua muntu kaditumbishi” (Efeso 2:4-9).
Masanka a bena kuitabuja onso adi “mu Kilisto”. Nzambi udi ubamona “mu Kilisto”, ne, “Bikala muntu mu Kilisto, yeye udi mufukibue mupia-mupia; malu makulukulu akaya, monayi, akalua mapia-mapia” (2 Kolinto 5:17).
Kale Bena Isalele kabakadi mua kusemena pepi ne Nzambi. “Yehowa wakambila Mose ne, Wambile Alona, mukulu webe, ne, Kulu misangu yonso mu muaba wa tshijila udi kunyima kua tshilulu tshikudika kumpala kua tshibuikilu tshia mushete wa Nzambi, kufu biebe” (Lewitiki 16:2. Ebelu 9:6-9). Muakuidi munene, anu yeye nkayende, wakadi mua kubuela mu muaba mutambe tshijila, musangu umue ku tshidimu ku tshidimu bua kusambakena ne Nzambi. Kadi katataka budi bualu bukuabo. Bena Kilisto badi ne bukokeshi bua kusemena pepi ne Nzambi bu bana bende bananga. Badi babikila Nzambi ne, Tatu.
Paulo wakafundila bena kuitabuja ba mu Galatia ne, “Bualu bua nudi bana, Nzambi wakatuma Nyuma wa Muana wende mu mitshima yetu, wela diyi diende ne, Aba, Tatu (anyi Tatu, Tatu). Nunku wewe kuena mupika kabidi, kadi udi muana mulela; ne biwikala muana mulela, nunku udi mupianyi bua bualu bua Nzambi (Galatia 4:6-7).
Tatu udi musue bana bende basemene pabuipi nende bu batendeledi. Mukelenge Yesu wakambila mukaji wa mu Samalea ne, “Diba nedilue, didiku katataka mene, diatendelela batendeledi balelela Nzambi mu nyuma ne mu bulelela; Tatu udi ukeba bantu ba nunku bamutendelele. Nzambi udi Nyuma; budi bamutendeledi nabu mbua kumutendelela mu nyuma ne mu bulelela” (Yone 4:23,24).
Tatu udi musue bana bende basemene pabuipi nende bua yeye abasankishe ne abakuatshishe mu dikenga diabo. “Nunku, tusemene ne dikima pepi ne nkuasa wa butumbi wa ngasa, bua tuetu tupete luse ne bua tusangane ngasa bua kutukuatshisha mu tshikondo tshia dikengela dietu. Nunku, bana betu, bualu bua tudi ne dikima dia kubuela mu muaba wa tshijila bua mashi a Yesu, mu njila wakatujidileye, njila mupia-mupia ne wa muoyo . . . ne bualu bua tudi ne muakuidi mutambe ku mutu kua nzubu wa Nzambi; tusemene bietu pabuipi nende ne mutshima mulelela mu dimanya dijalame dia ditabuja, ne mitshima yetu mimiamina bua kulengesha kua muoyo-mukese mubi, ne mibidi yetu miuvue ne mayi mimpe” (Ebelu 4:16. 10:19-22).
Patuela meji bualu bua nzubu tudi tuela meji bua muaba wa kushikamamu, budi nunku patuela meji bualu bua Nzubu wa Nzambi. Nzubu wa Nzambi udi muaba mudiye mushikame kudi Nyuma wende. Nzubu ewu kena nzubu wa mabaya ne bilulu bu muakadi Nzubu wa Tshitendekenu wa Bena Isalele ba kale, anyi bu ntempelo wa Solomo, wakadi nzubu munene ne wa butumbi, muibakibua ne mabue manene ne mitshi, kadi udi nzubu wa nyuma. “Nzambi wakafuka buloba ne bintu bionso bidipu, bualu bua yeye udi Mukelenge wa diulu ne buloba, katu wikala mu bitendelelu bidi bibaka ku bianza bia bantu. Bianza bia bantu kabiena bimukuatshila mudimu, bu padiye ne tshintu bualu, bualu bua yeye mene utu wapa bantu bonso muoyo ne mupuya ne bintu bionso” (Bienzedi 17:24,25). Paulo wakafundila bena kuitabuja ba mu Efeso ne, “Nunku kanuena bantu ba bende ne benyi kabidi, kadi nudi bena kuabo ne basanto ne ba mu tshiota tshia Nzambi. Tudi tuibakibua pamutu pa bapostolo ne baprofete, bu bishimikidi bia nzubu; Kilisto Yesu nkayende udi dibue dinene dia ku ditumba dia nzubu; bitupa bionso bia nzubu bilungakaja bimpe bidi bidiundadiunda too ne paluabi ntempelo wa tshijila mu Mukelenge; munudi bibakibue popamue kabidi, munda muende, bua kuikala nzubu wa Nzambi mu Nyuma” (Efeso 2:19-22).
Malu a tshijila adi akanangana ne Nzubu wa Nzambi. Paulo wakafundila Timote ne, “Ndi nkufundila mukanda ewu bua wewe umanye bu mudibo ne bua kuenza mu nzubu wa Nzambi, udi muaba wa tshijila wa ekeleziya wa Nzambi udi ne muoyo, udi bu dikunji ne tshishindamenu bia malu malelela” (1 Timote 3:15). Mukanda wa Nzambi udi wamba ne, “Bu mudi yeye wakanubikila udi wa tshijila, nunku nuenu kabidi nulue ba tshijila mu malu onso a muoyo wenu; bualu bua diyi didi difundibua ne, Nuenu nenuikale ba tshijila, bualu bua meme ndi wa tshijila” (1 Petelo 1:15,16).
Nzambi udi ushikama munda mua Ekeleziya kudi Nyuma Muimpe. Paulo wakafundila ekeleziya wa kaba kamue wa mu Kolinto ne, “Kanuena bamanye ne nuenu nudi ntempelo wa Nzambi, ne Nyuma wa Nzambi udi wikala munda muenu?” (1 Kolinto 3:16). Muomumue mubidi wa muena kuitabuja udi ntempelo wa Nyuma Muimpe (Muaku “ntempelo” udi utuambila bualu bua “muaba wa kushikamamu”). Paulo wakafundila Bena Kolinto ne, “Kanuena bamanye ne mubidi wenu udi ntempelo wa Nyuma Muimpe udi munda muenu, unudi nuangata kudi Nzambi, anyi? Kanuena bena mioyo yenu. Bualu bua nuakasumbibua ku mushinga mukole; nunku nutumbishe Nzambi mu mubidi wenu” (1 Kolinto 6:19,20).
Ekeleziya wa kaba kamue udi tshisumbu tshia bantu ba Mukelenge tshidi ku luseke kampanda badi badisangisha popamue ku dina dia Mukelenge Yesu. Paulo wakafundila Filemona, muena kuitabuja wa mu musoko wa Kolosai ne, “Kudi Filemona munangibue ne muena mudimu netu, ne kudi Apia, muanetu mukaji wa mu Kilisto, ne kudi Akipo, disalayi netu dia Yesu, ne kudi ekeleziya wa mu nzubu wende: Ngasa ikale nenu ne ditalala bia kudi Nzambi Tatu wetu ne kudi Mukelenge Yesu Kilisto” (Filemona 1:1-3). Ekeleziya ewu wakadi tshisumbu tshia bena kuitabuja ba mu Kolosai bakadi badisangisha popamue mu nzubu wa muanabo mu Mukelenge, Filemona, bua masangisha abo. Ekeleziya ewu wakadi ekeleziya wa kaba kamue ne tshifuanyikiji (anyi expression locale) tshia Ekeleziya wa Nzambi mu musoko wa Kolosai.
Mukelenge Yesu wakamba ne, “Ndi bianyi munkatshi mua bantu babidi anyi basatu badi badisangisha mu dina dianyi” (Matayo 18:20). Meyi aa adi meyi mimpe adi asankisha ne adi akolesha mitshima ya bantu bende. Nansha bobo badi batekete, nansha badi anu babidi anyi basatu, padisangishabo ku dina diende, (buena kuamba ne, muinshi mua bukokeshi buende), yeye nkayende udi munkatshi muabo. Tumupeshe bietu muaba wende mu ekeleziya. Bu Mutu wa Ekeleziya wa Nzambi, Mukelenge udi musue kulongolola ne kulombola bantu bende mu ekeleziya ya kaba kamue kudi Nyuma Muimpe wende ne ku Diyi diende, bilondeshile pa disua diende.
Bena Kilisto ba kumpala bakadi bantu bakole mu malu a Nzambi ne mu bukole bua Nyuma Muimpe, bakadi bantu bamue. Kunyima kua tshikondo tshikese malu mabi akabuela mu ekeleziya ne matapuluka munkatshi mua bantu ba Nzambi. Paulo wakamana kubela bakulu ba ekeleziya wa mu Efeso ne, “Ndi mumanye ne, Pangumuka bianyi, nkashama idi ne luonji neyilue munkatshi muenu, neyone tshisumbu tshia mikoko; bantu nebabike munkatshi muenu mene, bambila bantu malu adi kaayi malelela bua kukokabo bayidi kunyima kuabo” (Bienzedi 20:29,30).
Bantu bakanyanga malu onso akafidibua mu bianza biabo kudi Nzambi. Mu matuku etu bantu ba Nzambi badi batapuluka mu tshisumbu ne tshisumbu. Lelu Ekeleziya wa Nzambi kena umueneka ku mesu kua bantu bu mubidi umue, kadi udi umue, bu mudi Mukanda wa Nzambi wamba (1 Kolinto 12:12,13). Bualu ebu nebumueneshibue kumpala kua ba pa buloba bonso, palua Mukelenge Yesu bua kukokesha pamutu pabo ne bua kutumbishibua mu basanto bende (2 Tesalonike 1:10. 2 Timote 2:12).
Buena Kilisto buakamana kulua bu nzubu munene, mu nzubu ewu mudi bena kuitabuja balelela, kadi bakuabo kabena bena kuitabuja, nansha badi bamba ne, Tudi bantu ba Nzambi. Bena kuitabuja bakuabo kabena balonda diyisha dia mu Mukanda wa Nzambi, badi balonda mayisha a bantu. Diyi dia Nzambi didi diamba ne, “Bishimikidi bikole biakateka Nzambi bidi bijalama, bidi ne tshimanyishilu etshi ne, Mukelenge udi mumanye badi bende; ne, Muntu yonso udi utela dina dia Mukelenge umuke biende ku malu mabi. Mu nzubu munene kamuena anu bitekelu (bu ngesu ne milondo) bia ngolo ne bia argent, kadi mudi bia mitshi ne bia buloba kabidi; bikuabo biteka bua buneme ne bikuabo biteka kabiyi bua buneme. Nunku biumusha muntu malu mabi aa munda muende, yeye neikale bu tshitekelu tshiteka bua buneme, tshia tshijila, tshikumbane mudimu wa Mukelenge, tshilongolola bua mudimu muimpe wonso” (2 Timote 2:19-21).
Paulo wakafundila Timote mukanda bua kumumanyisha bualu bua malu akadi pa kulua mu matuku a kunshikidilu (2 Timote 3:1), kadi wakafunda kabidi bua kukolesha mutshima wende, ne mitshima yetu kabidi, bu yeye wakadi mulombolodibua kudi Nyuma Muimpe. Wakafunda ne, “Kufuishibu bundu ku mesu bua bumanyishi bua Mukelenge wetu. Ulamate tshidikijilu tshia meyi malenge awakumvua kundi mu ditabuja ne mu dinanga dia mu Kilisto Yesu. Tshiotshi tshimpe tshiakatekibua utshilame bimpe ne dikuatshisha dia Nyuma Muimpe udi muikale munda muetu” (2 Timote 1:8, 13,14). “Nunku, wewe muananyi, ukoleshibue mu ngasa wa mu Kilisto Yesu. Malu awakumvua kundi munkatshi mua bamanyi ba bungi, malu aa wafile kudi bantu badi mua kueyemenyibua, balua kukumbana mua kuyisha bakuabo kabidi. Ukenge nanyi bu mudi disalayi dimpe dia Kilisto Yesu. Unanukile bua kudifila mujalame, bu muena mudimu udi kayi ne bua kufua bundu, uludikile bantu njila mululame mu diyi dia Nzambi dia bushuwa” (2 Timote 2:1-3,15). “Unyeme nkuka ya bansongalume; londa kunyima kua buakane, ditabuja, dinanga, ditalala, popamue ne badi babikila dina dia Mukelenge ne mitshima mitoke. Kadi upidie dikonkangana dia malu mapote ne a badi kabayi bayishibua, umanye ne adi alela matandu” (2 Timote 2:22,23).
“Bantu babi ne badingi ba bakuabo nebadiundadiunde mu malu mabi abo matuku onso, badingangana, badingibua. Kadi wewe wikale mu malu awakayila ne awakeyemena ne, Nga bushuwa; umanye biebe bantu bakakuyishawu. Diyi dionso dia mu Mukanda wa Nzambi didi difume munda mua Nzambi bu mupuya wende, ne didi ne mudimu muimpe wa kuyisha bantu, ne wa kubabela, ne wa kubadimuja, ne wa kubalongesha mu buakane bua Nzambi; bua muntu wa Nzambi ikale mukumbajibue, mulongolola tshishiki bua midimu yonso mimpe” (2 Timote 3:13,14, 16,17).
Mu 1 Petelo chapitre 2, Petelo udi utuleja malu abidi adi Nzambi musue. Bualu bua kumpala budi ne, Udi musue bantu bende bamutumbishe. Tuakumana kumona ne, Tatu udi musue batendeledi bamutendelele mu nyuma ne mu bulelela. Bualu buibidi budi ne, Bobo bikale bamanyishi ba buimpe buende ne dinanga diende kumpala kua bantu. Petelo udi wamba ne, “Nulue kudiye (kudi Yesu) ndibue didi ne muoyo, diakapidiabo kudi bantu, kadi didi disungula kudi Nzambi, ndia mushinga mukole; nunku nuenu kabidi, ba mabue adi ne muoyo, nuakashibua nzubu wa Nyuma, bua kuikala bakuidi ba tshijila; bua nuenu kufila milambu idi ya nyuma mitabujibue kudi Nzambi bualu bua Yesu Kilisto. Nuenu nudi tshisamba tshisungudibua, ne bakuidi ba bukelenge, ne tshisamba tshia tshijila, bantu badi bikale ba Nzambi muine, bua nuenu nuambe bua buimpe bua Nzambi wakanubikila bua kunupatula mu midima bua kunubueja mu munya wende wa dikema” (1 Petelo 2:4,5,9).
Bakuidi ba mu Dipungila Dikulukulu bakafidila milambu kudi
Nzambi; bakuidi ba mu Dipungila Dipia-dipia badi bafidila milambu kudi Nzambi kabidi, kadi idi milambu ya nyuma. Bena kuitabuja bonso badi bakuidi, balume ne bakaji. Bu bakuidi ba tshijila badi batumbisha Nzambi. Mukanda wa Nzambi udi wamba ne, “Nunku bua bualu buende, (bua bualu bua Yesu) tufilafile kudi Nzambi mulambu wa kumutumbisha nawu, udi biawu mamuma a mishiku idi ijukula ditabuja dia dina diende” (Ebelu 13:15). Bu bakuidi ba bukelenge, Mukanda wa Nzambi udi
utusengelela ne, “Kadi kanupu muoyo bua kuenzelangana bimpe ne bua kukuatshishangana; bua Nzambi udi usanka ne milambu ya nunku” (Ebelu 13:16). Bu bakuidi ba bukelenge, bantu ba Mukelenge badi bamanyishi kumpala kua bantu. Mukelenge Yesu wakamba ne, “Munya wenu uteme ku mesu kua bantu, bamone midimu yenu mimpe, batumbishe kabidi Tatu wenu udi mu diulu” (Matayo 5:16).
“Bualu bua butudi nabu mbua kumueneshibua buonso buetu kumpala kua tshilumbuluidi tshia Kilisto, bua muntu ne muntu kuangateye bintu bia mu mubidi wende bu muakenzenzeye, nansha malu mimpe nansha malu mabi” (2 Kolinto 5:10. Kolosai 3:23,24). Muena Kilisto yonso neimane kumpala kua tshilumbuluidi tshia Kilisto. Tshilumbuluidi etshi katshiena bua kutupisha bua malu mabi etu. Bualu bua mudimu wa bupikudi wa Mukelenge Yesu ku mutshi mutshiamakene yeye udi mumanye mua kuamba mu buakane ne, “Tshiena mvuluka kabidi mibi yabo ne malu mabi abo” (Ebelu 10:17). Mukelenge Yesu wakamba kabidi ne, “Bulelela, bulelela, ndi nuambila ne, Umvua diyi dianyi, witabuja wakuntuma, udi ne muoyo wa tshiendelele, kena ulua ku tshilumbu, wakumuka mu lufu, wakubuela mu muoyo” (Yone 5:24). Kadi ku tshilumbuluidi tshia Kilisto bienzedi bietu, ne mudimu utuakenzela Mukelenge, nebimueneshibue kutudi patoke too, bu muakabitangileye.
Ku tshikondo etshi Mukelenge Yesu neafute bantu bende bonso. Yeye wakamba ne, “Tangila, ndi ndua lubilu; ne difutu dianyi didi nanyi, dia kupingajila kudi muntu ne muntu, bu mudi mudimu wende” (Buakabuluibua 22:12). Bena Kilisto badi bu bibaki badi bibaka ku dituku ku dituku ne bintu bishilangane (1 Kolinto 3:11-15). Bintu bikuabo bidi bu ngolo, ne argent, ne mabue a mushinga mukole. Bintu ebi kabiena bijimine pabitetshibua mu kapia, bualu bua kapia nekatete mudimu wa muntu ne muntu ne udi wa mushindu kayi (1 Kolinto 3:13). Bintu bikuabo bu mitshi, ne bisosa, ne bidi bisasa, kabiena mua kuimana mu kapia, bidi tshifuanyikiji tshia mudimu kawuyi muenzeshibua ku bukole bua Nyuma Muimpe kadi bua kudisankisha. Musangu mukuabo mudimu utuenzela Mukelenge udi mua kumueneka bimpe ku mesu kua bantu kadi bituamuenzela mudimu bualu bua kudisua, anyi anu bua bualu buetu nkayetu, anyi bua kupeta butumbi kumpala kua bantu, mudimu wetu udi mua kuikala bu mitshi ne bisosa ne bidi bisasa. Kadi muntu wapesha mukuabo mupuekele nansha dikopo dia mayi matalale a kunua mu dina dia muyidi (bualu bua Mukelenge Yesu), yeye kena upanga difutu diende (Matayo 10:42).
Bikala mudimu wa muena Kilisto kena mua kuimana mu diteta dia kapia, difutu diende nedijimine, kadi yeye nkayende neikale musungidibue bualu bua mudimu wa Kilisto. Lupandu ludi dipa dia luse dia Nzambi, kadiena difuma ku midimu, bua muntu kaditumbishi (Lomo 6:23. Efeso 2:8-9).
Tuakumona ne, Ekeleziya wa Nzambi udi Mubidi wa Kilisto, udi kabidi Nzubu wa Nzambi. Tudi ne tshifuanyikiji tshikuabo mu Mukanda wa Nzambi, tshifuanyikiji tshia mukaji musela. Tudi tusangana tshifuanyikiji etshi mu Buakabuluibua chapitre 21 ne chapitre 22, kadi kabidi tudi ne meji aa mu 2 Kolinto 11:2. Paulo wakambila ekeleziya wa kaba kamue wa mu musoko wa Kolinto ne, “Ndi ne mukawu bua bualu buenu bu mudi mukawu wa Nzambi; nakanubangisha kudi mulume umue bua meme mmanye mua kunufila bu mukaji utshidi kamama kudi Kilisto”. Mu mukanda wa Paulo mufundibua kudi Bena Efeso, udi ufunda mu chapitre 5 bua kutumanyisha bu mudi mulume nabu mbua kuenzela mukaji wende, ne bu mudi mukaji nabu mbua kuenzela mulume wende; kadi udi ufunda nangananga bua kuleja ne tshikadilu tshia mulume ne mukaji wende tshidi tshifuanyikiji tshia Kilisto ne Ekeleziya wende. Tudi tubala ne: “Bakaji, nukokele babayenu bu munudi nukokela Mukelenge. Bualu bua mulume udi ku mutu kua mukaji bu mudi Kilisto ku mutu kua ekeleziya, yeye udi musungidi wa ekeleziya, mubidi wende mene. Kadi bu mudi ekeleziya ukokela Kilisto, nunku bakaji bakokele babayabo mu malu onso. Balume, suayi bakaji benu bu muakasua Kilisto ekeleziya kabidi, wakadifila bua bualu buende; bua yeye amujidile, mumane kumulengesha ne kuvua kua mayi ne diyi diende; bua yeye aditekele ekeleziya kumpala kuende bu wa butumbi, kayi ne ditoba ne mufudi anyi tshintu tshikuabo tshia nunku; kadi bua ekeleziya ikale wa tshijila ne kayi mupishibue. Nunku budi balume nabu mbua kusua bakaji babo mene bu mudibo basue mibidi yabo. Muntu udi unanga mukaji wende udi udinanga; bualu bua kakuena kuanza kuikala muntu udi ne mubidi wende lukuna; kadi udi udisha mubidi wende, udi uwulama, bu mudi Kilisto ulama ekeleziya; bualu bua tuetu tudi bitupa bia mubidi wende. Bua muanda ewu muntu nealekele tatu wende ne mamu wende, nealamate mukaji wende, bubidi buabo nebalue mubidi umue. Bualu ebu busokoka budi bunene; kadi ndi ngamba bualu bua Kilisto ne ekeleziya. Kadi nuenu kabidi, mulume ne mulume, anange mukaji wende bu mudiye udinanga; ne mukaji anemeke bayende” (Efeso 5:22-33).
Mukelenge Yesu udi unanga Ekeleziya. “Yesu wakamanya ne, Diba dianyi dia kumuka pa buloba bua kuya kudi Tatu diakufika, yeye mumane kusua bende mene bakadi pa buloba, wakabasua too ne kunshikidilu” (Yone 13:1). Diba adi diakadi diba dia makenga ende ne dia lufu luende. Nganyi udi mumanye mua kupima dinanga dia Kilisto kudi Ekeleziya wende?
Mukelenge Yesu buakadiye nabu mbua kudifila kumpala kua kuangata biende mukaji wende musela musungula. Kakuakadi njila mukuabo nansha. Mukelenge wetu Yesu Kilisto “wakadifila bua malu mabi etu bua yeye atusungile munkatshi mua tshikondo etshi tshibi bu mudi disua dia Nzambi Tatu wetu; butumbi buikale kudiye tshiendelele. Amen” (Galatia 1:4,5). Diambedi Ekeleziya kayi muanze kuikala mukumbana bu mukaji musela bua Muana wa Nzambi, buakadiye nabu mbua kufuila bua bualu buende ne kuikala mubishibua munkatshi mua bafue. “Wakafidibua ku lufu bua malu mabi etu, wakabishibua bua dibingishibua dietu” (Lomo 4:24).
Mukelenge Yesu wakangata Ekeleziya bua bualu buende ku mudimu wende wa bupikudi. “Tuetu tuakujidikibua bualu bua kufila kua mubidi wa Yesu Kilisto musangu umue tshiendelele” (Ebelu 10:10). Mukelenge Yesu wakatufuila mu tshikondo tshiakamana kupita kadi katataka udi ne muoyo bua bualu buetu. Yeye “wakabuela mu diulu muine, bua kumuenekeye mpindiewu kumpala kua Nzambi bua bualu buetu” (Ebelu 9:24). Mukelenge Yesu utshidi ujidila Ekeleziya ku dituku ku dituku ku Diyi diende. Pakalombeleye Tatu wende bantu bende, Yeye wakamba ne, “Ubajidile mu bulelela: diyi diebe mbulelela. Bu muwakuntuma munkatshi mua ba pa buloba, mbu munakubatuma munkatshi mua ba pa buloba kabidi. Ndi ndijidila bua bualu buabo, bua bobo kabidi bikale bajidila mu bulelela” (Yone 17:17-19).
Kulengesha eku ku Diyi dia Nzambi kudi mu mitshima yetu, kadi kudi kumanyibua mu bienzedi bietu. Mukelenge Yesu wakambila bantu bende ne, “Meme ndi muonji munene mulelela wa mamuma a mvinyo. Tatu wanyi udi mulami wawu. Ditamba dianyi dionso didi kadiyi dikuama mamuma, yeye neadiumushe, kadi ditamba dionso didi dikuama mamuma yeye neadilengeshe bua kukuamadi mamuma makuabo. Katataka nudi balengeshibue bualu bua diyi dinakunuambila” (Yone 15:1-3).
“Bituenda mu munya, bu mudiye mu munya, tudi tuikalangana ne buobumue, ne mashi a Yesu, Muanende, adi atulengesha ku mibi yonso” (1 Yone 1:7). Kulengesha eku kudi kumpala kua mesu kua Mulumbuluishi Munene utudi nende ne bualu. “Nzambi wakatamba kuleja dinanga diende kutudi mu muanda ewu ne, Patutshivua bantu babi, Kilisto wakatufuila. Ke bualu budi butambe nunku ne, Patutshidi tubingishibua mpindiewu ku mashi ende, netusungidibue ku tshiji tshia Nzambi kudiye” (Lomo 5:8,9).
Mukelenge Yesu wakamba ne, “Bakafunda diyi ne, Muntu kikadi biende ne muoyo bualu bua bidia nkayabi, ikale biende nawu bualu bua meyi onso adi alupuka mukana mua Nzambi” (Matayo 4:4). Diyi dia Nzambi didi bidia bia nyuma bia bantu bende. Mukelenge Yesu nkayende udi Bidia bia Muoyo biakafuma mu diulu (Yone 6:35, 51). Yeye biende udi Mudishi wa bantu bende, udi mumanye mua kubajadika. Yeye biende udi bidia biabo bia nyuma.
Mukelenge Yesu udi ulama bantu bende. Yeye udi Mulami Munene wa mikoko. Petelo wakadi mua kufundila bakuabo ba tshisumbu tshia mikoko ya Nzambi ne, “Nuakadi nupambuka bu mikoko, kadi katataka nuakupingana kudi Mulami ne Mutangidi wa mioyo yenu. Bualu bua mesu a Mukelenge adi kudi bakane, ne matshu ende adi buashi ku milombu yabo; kadi mpala wa Mukelenge udi mutangija kudi benji ba malu mabi” (1 Petelo 2:25.
3:12). Mukelenge Yesu wakamba ne, Mikoko yanyi idi yunvua diyi dianyi, ndi muyimanye, idi indonda; ndi nyipa muoyo wa tshiendelele; kayena ifua tshiendelele, kakuena mukuabo udi winyenga mu tshianza tshinyi” (Yone 10:27,28).
Mukelenge Yesu wakambila bayidi bende ne, “Mitshima yenu kayizakadi; nuitabuje Nzambi, nungitabuje meme kabidi. Mu nzubu wa Tatu wanyi mudi miaba ya bungi ya kuikala; bu bualu ebu kabuyi bulelela, nakadi kunuambila; nenye kunulongoluela muaba. Binaya ne binanulongoluela muaba nempingane kabidi, nenuangate kundi meme muine, bua kundi ngikala, nuenu nenuikaleku kabidi” (Yone 14:1-3). Diyi dia Nzambi didi diamba ne, “Bualu bua Mukelenge muine neapueke mu diulu wela diyi dikole, ne diyi dia muanjelo mutambe bakuabo bunene, ne diyi dia mpungi wa Nzambi; ne bantu bafue mu Kilisto nebabike diambedi; ne pashishe tuetu batshidi ne muoyo badibo bashiya netuangatshibue nabo popamue mu matutu, bua kusangila ne Mukelenge mu lupepele; nunku netuikale ne Mukelenge tshiendelele” (1 Tesalonike 4 :16-17).
Papingana Mukelenge bua kuangata Ekeleziya wende, bantu bende nebasanke. Yone wakafunda ne, “Bananga, katataka tudi bana ba Nzambi; kadi kabuena buanze kumanyibua mutuikala. Tudi bamanye ne, Biamueneshibueye, netuikale bafuanangane nende; bualu bua netumumone bu mudiye” (1 Yone 3:2). Diambedi Mukelenge Yesu kayi muanze kuya ku mutshi mutshiamakane, yeye wakalomba Tatu ne, “Tatu, ndi musue bawakumpa bikale kundi bua kutangilabo butumbi buwakumpa, bualu bua wewe wakansua meme diambedi kabayi banze kufuka buloba” (Yone 17:24). Bantu ba Mukelenge nebatangile butumbi buende.
Kunyima kua dipingana dia Mukelenge bua kuangata bantu bende udi umonebua nabo mu diulu. “Badi bimba musambu mupia-mupia, bamba ne, Wewe udi ne buakane bua kuangata mukanda (mukanda wa bimanyishilu muanda mutekete) ne bua kulamuna bimanyishilu biawu. Bualu bua wewe wakashipibua ne wakasumbila Nzambi ba mu tshisamba tshionso, ne ba mu muaku wonso, ne ba munkatshi mua bantu bonso, ne ba munkatshi mua ditunga dionso, ku mashi ebe. Ne wakabavuija bukelenge ne bakuidi kudi Nzambi wetu; ne bobo badi bakokesha pa buloba (anyi ne, “nebakokeshe pa buloba” (Buakabuluibua 5:9-10).
Kunyima kua malu aa, tshiji tshia Nzambi netshipongolodibue pa buloba, pamutu pa bobo bakapidia Mukelenge Yesu mu dituku dia lutulu luende ne dia ngasa wende (Buakabuluibua chap. 6 chap. 18). Ku tshikondo atshi Ekeleziya neikale mu diulu ne Mukelenge wende (Buakabuluibua 3:10). Mu dituku adi ba pa buloba nebambile mikuna ne mabue ne, “Nutupukile, nutusokoke ku mesu kua udi ushikama pa nkuasa wa butumbi, ne ku tshiji tshia Muana wa Mukoko; bualu bua dituku dinene dia tshiji tshiabo diakulua, ne nganyi udi mua kushindama” (Buakabuluibua 6:16,17).
Ku tshikondo atshi Mukelenge neikale ne bantu bakuabo ba kueyemena pa buloba munkatshi mua bisamba bionso, ne bantu bonso, ne miaku yonso. Ba bungi munkatshi muabo nebashipibue bua Diyi dia Nzambi, ne bua bumanyishi buakadibo nabu (Buakabuluibua 6:9). “Aba mbantu badi bumuka mu dikenga dinene, ne bakuvua mayeka abo, ne bakaatokesha mu mashi a Muana wa Mukoko” (Tangila ku Buakabuluibua 7:9-17).
Tudi tumona Ekeleziya kabidi mu Buakabuluibua chap. 19. Yone wakafunda ne, “Nakumvua diyi bu diyi dia tshisumbu tshinene tshia bantu, ne bu diyi dia mayi a bungi ne bu diyi dia mikungulu mikole diamba ne, Aleluya, bualu bua Mukelenge Nzambi wetu, wa Bukole Buonso, udi ukokesha. Tusanke, tuikale ne disanka dinene, tumupe butumbi, bualu bua dibaka dia Muana wa Mukoko diakulua, ne mukaji wende wakudilongolola. Bakapa mukaji bua kudiluatshisheye ne tshilulu tshia line tshilengele, tshidi tshikenka ne tshitoke; bualu bua tshilulu tshia line tshilengele tshidi bienzedi biakane bia basanto. Yeye udi ungambila ne, Funda ne, Badi babikidibua ku bidia bia dibanji bia Muana wa Mukoko badi ne disanka. Yeye udi ungambila kabidi ne, Aa adi meyi malelela a Nzambi” (Buakabuluibua 19:6-9).
Ekeleziya, Mukaji Musela, neambe ne, “Yeye wakalua nanyi mu nzubu wa dibanji, dibendela diende diakadi dipepa mu mutu wanyi diakadi dinanga” (Musambu wa Solomo 2:4).
Yone wakafunda ne, “Nakatangila diulu dibululuke; ne mona, kabalu katoke, ne wakadi ushikama panyima paku wakabikidibua ne, Wa Kueyemena ne Mulelela; ne mu buakane buende udi ulumbuluisha ne udi uluangana mvita … bena mvita ba mu diulu bakamulonda panyima pa tubalu tutoke, baluatshisha bilulu bia line bitoke ne bilengele … Yeye udi ne dina difunda pa tshivualu ne pa tshibelu tshiende ne, MFUMU WA BAMFUMU, NE MUKELENGE WA BAKELENGE (Buakabuluibua 19:11-16).
Tuakumana kumona ne, Mukelenge Yesu nealue bua kuangata
bantu bende mu 1 Tesalonike chap. 4, mu Buakabuluibua chap. 19 tudi tumumona kabidi, kadi musangu ewu udi ulua ne bantu bende. Mukelenge Yesu nealue mu butumbi buende, ne bukole bupita bunene, bua kulumbuluisha ba pa buloba mu buakane, ne bua kukokesha pamutu pa bisamba bionso bia pa buloba.
Katataka bena kuitabuja ba bungi badi bapetudibua ne bakengeshibua bualu bua Dina dia Kilisto, mu dituku diadia, bantu bonso nebamanye ne, bena kuitabuja bakasungula luseke ludi lutamba buimpe. Paulo wakafundila bena kuitabuja ba mu Lomo ne, “Nyuma Muimpe muine udi mumanyishangane ne nyuma yetu ne, Tuetu tudi bana ba Nzambi. Ne bituikala bana, tudi bapianyi kabidi; bapianyi ba Nzambi, ne bapianyi tshiapamue ne Kilisto: bituakenga nende, mbua tuetu tutumbishibue nende. Bualu bua ndi mbala makenga a mu tshikondo etshi ne, Kaena makumbane bua kuelekeshibua ne butumbi budi buamba kumueneshibua kutudi” (Lomo 8:16-18).
Ku dibuluibua dia Mukelenge Yesu, palueye mu diulu ne banjelo ba bukole buende mu kapia kadi kakenka, Yeye “Neadisombuele kudi bantu badi kabayi bamanye Nzambi ne kudi badi kabayi batumikila lumu luimpe lua Mukelenge wetu Yesu”. Ku tshikondo atshi Yeye nealue bua “kutumbishibua mu basanto bende, ne bua kukemibua mu dituku diadia kudi bantu bonso bamane kumuitabuja (Tangila 2 Tesalonike 1:7-10).
Ku tshikondo etshi bantu ba kale ba Mukelenge, Bena Isalele nebapingane kudiye bu tshisamba tshia bantu. Mukanda wa Nzambi udi wamba ne, “Nunku Bena Isalele bonso nebasungidibue, bu muakafundabo ne, Musungidi neapatuke mu Siona; neatshinguluile Yakoba malu adi kayi a Nzambi” (Lomo 11:26). Mukelenge Yesu neikale Mukelenge wa buloba bujima. “Bukokeshi buende nebuikale ku mayi manene too ne mayi manene makuabo, ne ku musulu wa Pelata too ne kunfudilu kua buloba. Yehowa neikale Mukelenge wa buloba bujima (Zekaya 9:10. 14:9). “Buloba nebuikale buule tente ne kumanya kua Mukelenge, bu mudi mayi a mu mayi manene abuikila miaba yawu yonso” (Yeshaya 11:9).
Satana neikale musuikibua bidimu tshinunu papingana Mukelenge Yesu mu butumbi buende. Kunyima kua tshikondo atshi budiye nabu mbua kusuludibua tshitupa tshipi. Pashishe Satana newedibue mu dijiba dia kapia ne soufre (Buakabuluibua 20:2-10). Kunyima kua malu aa, tshilumbuluidi tshia kunshikidilu netshikaleku. Yone wakafunda ne, “Nakatangila nkuasa wa butumbi munene mutoke, ne wakadi ushikamapu, wakanyemabo kudi buloba ne diulu kumpala kuende, ne kabakabisangena muaba kabidi. Nakatangila bafue, banene ne bakese, bimane kumpala kua nkuasa wa butumbi; ne mikanda yakabuluibua, mukanda mukuabo wakabuluibua kabidi, udi wa muoyo; bakalumbuluisha bafue ku malu akadi mafunda mu mukanda, bu muakadi bienzedi biabo. Bikala muntu kayi musanganyibue mufunda mu mukanda wa muoyo, wakedibua mu dijiba dia kapia” (Buakabuluibua 20:11-15).
Nansha muena kuitabuja umue neikale munkatshi mua tshisumbu atshi: mena abo adi mafunda mu mukanda wa muoyo wa Muana wa Mukoko. Mukelenge Yesu wakamba ne, “Bonso badi Tatu umpa nebalue kundi; tshiena ngipata walua kundi (Yone 6:37).
“Pashishe, kunshikidilu kulualua, pafileye (Mukelenge Yesu) bukelenge kudi Nzambi, Tatu mene, pajimijeye makelenge onso makuabo ne bukokeshi buonso ne bukole. Budiye nabu mbua kukokesha too ne patekeye bena lukuna nende bonso muinshi mua makasa ende. Muena lukuna wa kunshikidilu udiye ujimija ndufu. Bualu bua yeye wakateka bintu bionso muinshi mua makasa ende. Kadi pambeye ne, Bintu bionso biakukokeshibua muinshi muende, tudi bamanye ne, Yeye kena wamba bua Tatu wakamutekela bintu bionso muinshi muende. Ne patekabo bintu bionso muinshi muende, pashishe, Muana muine kabidi neatekibue muinshi mua Tatu wakateka bintu bionso muinshi muende, bua Nzambi kuikala ku mutu kua bionso ne mu bintu bionso” (1 Kolinto 15:24-28).
Yone udi utangila kumpala kabidi, too ne diba kadienaku ne malu onso adi anyingalaja mutshima wa Nzambi akamana kupita. Udi ufunda ne, “Nakatangila diulu dipia-dipia ne buloba bupiabupia; bualu bua diulu dia kumudilu ne buloba bua kumudilu biakumuka; ne mayi manene kenaku kabidi. Nakatangila musoko wa tshijila, Yelushalema mupia-mupia, upueka mulupuke mu diulu kudi Nzambi, muikale mulongolola bimpe bu mukaji mulengejela mulume wende. Nakumvua diyi dikole difuma mu nkuasa wa butumbi diamba ne, Tangilayi, nzubu wa tshilulu wa Nzambi udi munkatshi mua bantu, ne yeye neikale nabo, ne bobo nebikale bantu bende; ne Nzambi muine neikale nabo, neikale Nzambi wabo. Yeye neakupule tshinsonji tshionso ku mesu kuabo; ne lufu kaluena luikalaku kabidi; madilu kaena ikalaku kabidi, nansha muadi, nansha kanyinganyinga kabidi; malu a kumudilu akumuka. Yeye udi ushikama pa nkuasa wa butumbi, wakamba ne, Mona, ndi mvuija bintu bionso bipia-bipia. Yeye wakuamba ne, Funda; bualu bua meyi aa adi meyi a kueyemena ne malelela” (Buakabuluibua 21:1-5).
Mu tshikadilu tshia tshiendelele tutshidi tumona Ekeleziya mulongolola bimpe bu mukaji mulengejela mulume wende, udi usankisha mutshima wa Mukelenge Yesu. Muadi anyi kanyinganyinga kabienaku. “Lufu luakaminyibua mu kulutamba kua Kilisto” (1 Kolinto 15:54). Makenga kaenaku. “Muakafundabo ne, Malu adi disu kadiyi dianze kutangila, ne ditshu kadiyi dianze kumvua, adi kaayi manze kubuela mu mutshima wa muntu, malu onso akalongoluela Nzambi badi bamunanga” (1 Kolinto 2:9).
Tudi tuamba bimpe patuamba ne, “Nzambi, Tatu wa Mukelenge wetu Yesu Kilisto atumbishibue, wakatuvuidishila masanka onso a Nyuma mu miaba ya mu diulu mu Kilisto … wakavuija bintu bionso muinshi mua makasa ende, wakamupa bua kuikaleye mutu wa malu onso a mu ekeleziya, udi mubidi wende, tshiuwidi tshia udi uwuja bintu bionso tente” (Efeso 1:3.22,23).
Mukanda wa Nzambi udi wamba ne, “Kakuena tshintu tshia tshianana tshidi tshibuelamu, nansha kakese; nansha muntu udi wenza bualu bubi ne mashimi; kadi anu badi ne mena abo mafunda mu mukanda wa muoyo wa Muana wa Mukoko nebabuelemu. Pa bule pawu padi mbua, ne bena mupongo, ne bena masandi, ne bashipianganyi, ne batendeledi ba mpingu, ne muntu yonso udi musue ne udi ushima mashimi” (Buakabuluibua 21:27. 22:15).
Banganyi nebabuele mu diulu? Bobo badi balengeshibua ku malu mabi abo, ne bapikudibua ku mashi a mushinga mukole, bu a muana wa mukoko kayi ne tshilema ne kayi ne ditoba, ku mashi a Kilisto mene. Nebabuelemu. Mubadi wanyi munanga wewe udi mu njila wa ku diulu, anyi? Mukelenge Yesu wakamba ne, “Nubuele ku mushiku wa mbelu mubumbakane; bualu bua mushiku wa mbelu udi munene, ne njila wa kabutu udi munene, ne bantu ba bungi badi babuelamu. Mushiku wa mbelu udi mubumbakane, ne njila wa ku muoyo udi mubumbakane, ne bantu banya-banya badi bamumona” (Matayo 7:13-14).
Mukelenge Yesu wakamba ne, “Tangila, ndi ndua lubilu; ne difutu dianyi didi nanyi, dia kupingajila kudi muntu ne muntu, bu mudi mudimu wende. Meme ndi A ne Z, wa kumudilu ne wa kunshikidilu, tshibangidilu ne kunshikidilu. Meme Yesu nakutuma muanjelo wanyi bua kunumanyisha malu aa bua bualu bua ekeleziya. Ndi muji ne kankanunuina bia Davidi, mutoto udi ukenka, wa nkesha. Nyuma ne mukaji musela badi bamba ne, Lua. Udi umvua, ambe biende ne, Lua. Ne udi ne nyota, alue biende; udi musue, angate mayi a muoyo tshianana. Yeye udi umanyisha malu aa udi wamba ne, E, ndi ndua lubilu. Amen; lua, Mukelenge Yesu” (Buakabuluibua 22:12,13, 16,17, 20).


text:
Nete Manawan nitautshipan Stanley, nete itetshe Lanaudière ka ishinikatet assi.
Apu tapuenanut, nete Pessamit nitautshipan, mishta-shipit Saint-Laurent tshiuetinit, anite Uepishtikueiau-assit.
Nenua ushkat auennua ka matishuat e peikussit Stanley, matishuepan auennua ka ushikushiniti ukunititshinit.
Apu tapuenanut, ishkueua matishuepan ushkat tshetshi minuinniuiat
Nemenu 1984 tshitshipanipan Stanley e tshishkutamuakanit tshetshi natukunishiut
Kanieuipan ka mishta-ishpitenitakuannit Stanley Vollant anite ka natukunishiunanut, aitunit kie ka inniunanut anite katshishkutamuakanit Munianit.
Stanley Vollant kushtamᵘ umikunu
Kuei kuei issishuemakan «au revoir» ennu-aiminanuti
Apu tapuenanut, Kuei Kuei issisheumakan «bonjour».
Natukunish Vollant tshishkutamuakanipan tshetshi natukunishiut nete mishta-katshishkutamatsheutshuapit Laval.
Apu tapuenanut, tshishkutamuakanipan tshetshi natukunishiut nete mishta-katshishkutamatsheutshuapit Munianit
Nishtinua Stanley Vollant utauassima.
Apu tapuenanut, neunua utauassima, nishtinua utanisha mak peikussinua ukussa.
Tshitshue minu-katshitauku nenua ka natshishkuat Max Gros Louis anite utinniunit kie anite tshe aitatusset aishkat ne Stanley Vollant
Katshi tshishi-tshishkutamuakanit, nemenu 1992, Stanley Vollant atussepan nete Shekutimit.
Apu tapuenanut, katshi tshishi-tshishkutamuakanit nemenu pipunnu 1994, Stanley atussepan nete Baie-Comeau.